07 май 2021, Тошкент вақти: 23:37\nБош вазирнинг биринчи ўринбосари Очилбой Раматов президент Шавкат Мирзиëевнинг энг садоқатли мулозимларидан бири экани айтилади.\nСамарқанд вилоят, Самарқанд туман, Қўштамғали маҳалласида яшовчи Қодир Аҳадов ҳовлисига 22 апрель, тонг соат 10 ларда 50 ка яқин одам Миллий гвардия аскарлари ҳамроҳлигида бостириб кирди.\nҲовлига ëпирилиб кирганлар уйнинг эркак эгаларини карантин пайтида маска тақмаганликда айблаб¸ маъмурий жазо қўллаш учун ИИБга олиб кетди.\nУй эгаси олиб кетилиши билан¸ кўчада турган бульдозерлар ҳашаматли ҳовлига чўмичини солди¸ ҳовлида қолган аëллар ҳатто уй ичидаги мебель ва бошқа нарсаларини олишга ҳам улгурмади.\nБозор баҳоси 200 минг АҚШ долларига яқин бўлган Аҳадовлар ҳовлиси Самарқанд-Сити қурилиши учун қурбон қилинаëтган юзлаб уйлардан биридир.\nҲаммага уйида ўтириш буюрилган карантин даврида қонунда кўзда тутилган талабларга зид равишда Аҳадовлар ҳовлисини бузиб ташлаш Ўзбекистон Бош вазирининг биринчи ўринбосари Очилбой Раматовнинг 19-20 апрель кунлари Самарқандга қилган сафаридан сўнг бошланди.\nНафақат Самарқанд¸ балки Жиззах ва Урганчга ҳам борган Раматов¸ Озодлик гаплашган маҳаллий мулозимларга кўра¸ пандемия давридаги бузилишлар ва қимматбаҳо ситилар қурилишига старт бериб қайтган.\nАҳадовлар ҳовлисидаги “қиëмат”\nСамарқанд туманидаги Қўштамғали ва унга туташ маҳаллаларда жойлашган 150 дан ошиқ ҳовли 2019 йили бузилишга тушган.\nҲокимликлар қарори билан янги қуриладиган Самарқанд Ситини Самарқанд шаҳри маркази билан боғловчи катта йўл шу маҳалладан ўтадиган бўлган.\nКоронавирус пандемияси бошлангунга қадар¸ ҳокимлик бу уйларнинг аксариятини бузишга муваффақ бўлган. Лекин Аҳадовлар ва яна олти ҳовли эгаси¸ уйи учун таклиф этилган товон пулига кўнмаганидан иш судга оширилган.\n- 12 сотихлик ҳовлимнинг 8 сотихини йўл учун оладиган бўлишди. Ҳовлимнинг яшайдиган 550 кв. метрлик қисми сносга тушди. Холис баҳоловчига 10 миллион тўлаб¸ уйни баҳолатдик. 1 миллиард 400 миллион сўмга баҳолади. Лекин ҳокимлик аввалига 775 миллион деди¸ кейин¸ 600 миллион ва 6 сотих ер берамиз¸ деди. Биз кўнмадик¸ иш судга ошди. 4 апрель куни бизни Миллий гвардия келиб¸ Самарқанд вилоят фуқаролик ишлари бўйича судига олиб кетди.(20 мартдан 10 апрелга қадар бундай ишларни кўриш Олий суд қарори билан тўхтатилган – таҳр) Ҳеч ким йўқ бинода суд уйни бузиб¸ қурилиш материалларини ҳам ҳокимликка бериш ҳақида қарор чиқарди. Бизга норози бўлсанг¸ Олий судга бор¸ дейишди. Лекин карантин¸ мостни тагидан нарига ўтолмаймиз¸ Олий судга телефон қилиб¸ тушолмадик. Ниҳоят биттаси¸ аризангизни почта билан юборинг¸ деди. Юбордик. Лекин Олий суд ишни кўрмай туриб¸ уйимни бузиб ташлашди. На пул беришди¸ на ер. Карантин пайтида уйсиз қолдиришди¸ дейди Аҳадов.\nШавкат Мирзиëев ҳокимиятга келгандан сўнг урфга кирган сити қурилишлари учун уйи бузилганлар ўт қўйиш¸ кўча намойишларига чиқиш орқали¸ бу жараëндаги ҳокимият бедодлигига ўз норозилигини билдиргани ортидан¸ 2019 йил 16 ноябрда Вазирлар Маҳкамаси 911-сонли қарор қабул қилган.\nкўчмас мулк объектини бузиб ташлаш тўғрисидаги қарорни қабул қилишга олиб қўйилаётган ер участкасида жойлашган кўчмас мулк объекти мулкдорига келишувда, низо мавжуд бўлган ҳолларда эса суд қарорида, белгиланган компенсация тўлиқ тақдим этилгандан сўнг йўл қўйилади, деб ëзилган.\nБу қарор қабул қилинишидан уч ойча олдин¸ 2019 йилнинг 2 августида президент Мирзиëев¸ аҳоли сносларга қарши норозиликка чиққан Хоразм ва Қашқадарë вилоят ҳокимларига қаттиқ танбеҳ бериб¸ жумладан:\n- Қўлингдан келмас экан, нима қиласан бир одамнинг туппа-тузук турган уйини бузиб? Сен хулоса қил, уйингни биров келиб бузса [нима қиласан]?\nНоинсофлар, мен сизларнинг қай бирингга бузгин, деб топшириқ бердим? Мен сизларга аввало одамларни рози қилиб, кейин жаноб Зокиров деган вазир билан ўтириб, лойиҳа қилиб, бош вазирга ҳисобот бериб, кейин қилинглар, деб топшириқ берганман, деган эди.\nИш судда якунланмай туриб уйларни бузиш Раматов сафаридан сўнг бошланди\nОзодликка маҳаллий мулозимларнинг билдиришича¸ Ўзбекистон Бош вазирининг биринчи ўринбосари Очилбой Раматов ўтган ҳафта қатор вилоятларга қилган сафари доирасида Самарқандга ҳам борган.\nБу сафарлар давомида муҳокама қилинган асосий мавзу¸ янги кўп қаватли уйлар қурилишини бошлаш учун бузилишларни тезлатиш¸ аҳолига компенсация тўловлари муаммосини ҳал қилиш бўлган.\nСамарқанднинг Қўштамғали маҳалласи аҳолиси қолган уйларни бузишнинг айнан Раматов келиб-кетиши билан бошланганини тасдиқлайди.\n- Адашмасам¸ 19 апрель куни ИИБ¸ Миллий гвардиячилар ҳамроҳлигида узун кортеж уйимизнинг олдидан ўтиб кетди. Бизга Раматов вилоят ҳокими билан Самарқанд Сити қуриладиган жойга келди¸ дейишди. Тўхтаб¸ биздан ҳол-аҳвол сўраса керак¸ деб умид қилгандик. Лекин бунинг ўрнига¸ у қурилишни тезлатинг¸ қолган уйларни бузиб ташланг деб кетган. Икки кун ўтиб¸ уйимизни бузишга келишди. Ҳозир Самарқанд Ситини қурадиган ишчилар ўзларига вагон уй қуришни бошлади¸ дейди ҳовлиси карантинда бузилган самарқандлик суҳбатдошлардан бири.\nОзодликка Бош вазир биринчи ўринбосарининг вилоятларга сафари ҳақида хабар юборган маҳаллий мулозимларга кўра¸ сафарини водийдан бошлаб¸ сўнгра Жиззах¸ Самарқанд ва Урганчда тугатган Раматов¸ “снос элчиси” бўлиб борган.\n“Раматов бузиш ва қуришларни ҳеч кимни аяб ўтирмай бошлашни буюрди. У кетиши билан карантинда тўхтатилган сносларга қайта старт берилди. Жиззахнинг Навоий маҳалласида ҳам бузишлар қаттиқ кетаяпти. Ўрнига катта йўл ва кўп қаватли уй қурилади”¸ деди маҳаллий мулозимлардан бири.\nОзодликка маълум бўлишича¸ 22 апрель тонгда Урганчдан Тошкентга қайтган Очилбой Раматов¸ аҳоли бандлигини таъминлаш ва даромади кескин камайишининг олдини олиш масалалари бўйича президент ўтказган видеоселектор йиғилишида қатнашган.\n20 апрель кунги йиғилишда айни шу мавзуда гапирган Мирзиëев¸ қурилишларни “аҳоли бандлиги ва иқтисодий барқарорликни таъминлашдаги “драйвер”лардан бири” деб атади.\n“Шу боис, карантин даврида қурилиш ҳажми камайишига йўл қўймаслик мақсадида бу соҳага қўшимча 3,6 триллион сўм маблағ ажратилди”¸ деди Мирзиëев жумладан.\nБу баëнотдан¸ Очилбой Раматовнинг пандемия даврида бузиб-қуришларни жонлантириш мақсадида вилоятларга қилган сафарининг президент топшириғи ижроси экани тушунилади.\nПандемия давридаги снослар учун уюштирилган шоҳона сафар\nОзодликка Ўзбекистон Бош вазири биринчи ўринбосари Очилбой Раматовнинг аксар дунë уйидан чиқмай ўтирган бир пайтда¸ оддий халқнинг уйини бузишни тезлатиш мақсадида қилган сафари ҳақида хабар берган мулозимлар¸ бу сафарнинг ҳашаматидан ҳайратга тушганларини алоҳида таъкидлади.\n“Оддий бир боғбонга бир миллион ойлик беришни уддалай олмаëтган раҳбарлар Раматовнинг келишига ҳувиллаб ëтган вокзал ҳудудига қиммат гулларни эктиришди. Қизиғи уларга қарайдиган боғбон йўқ¸ улар эрта-индин қуриб қолади. Раматов ҳувиллаб етган вокзалу ëки станцияни ободонлаштирилганини кўргани келмагандир. Ўзтемирйўлйуловчи раҳбарлари лаганбардорлик қилгиси келган бўлса¸ қўлига бир даста гул тутқазсин эди. Ким уларга ишчи ходимлари уйларида бир ойдан буëн ойликсиз, пулсиз ўтирган бир пайтда¸ ишламаëтган вокзалларга миллионлаб пулларни сарф қилишиб гул эктириш ваколатини берган? Давлатнинг¸ халқнинг бу пулларни ишчиларига аванс тариқасида берса бўлмасмиди?” дейди маҳаллий темирйўлчилардан бири.\nОзодликка Самарқанд ва Урганчдан юборилган хабарларда ҳам¸ Очилбой Раматов келишига¸ асосан¸ вокзаллар ҳудудининг бўяб-бежалгани¸ қиммабаҳо газонлар ва гуллар экилгани айтилади.\nИслом Каримов ўзига эп кўрмаган ҳашамат\nЎзбекистон Транспорт вазирлигига алоқадор мулозим Озодлик билан суҳбатда Очилбой Раматовнинг пандемия даврида вилоятларга қилган сафари ўз ҳашамат ва харажати билан президент сафаридан қолишмаганини айтади.\n“Очилбой Раматов вилоятларга самолëтда кетди. Лекин унинг учун Тошкентдан Ислом Каримов учун махсус йиғилган вагон¸ яна 7 вагон тақилган составда, 20-30 тача хизматчисини ҳисобламаса¸ бўм-бўш йўлга чиқди. Раматов меҳмонхона эмас¸ ана шу махсус вагонда дам олиш ва ухлашни ëқтиради”¸ деган мулозим ҳозиргача жамоатчиликдан сир тутиб келинаëтган бу вагон тасвирини чизиб берди.\n“Бу вагон худди Алишер Усмоновнинг самолëтидек. Кўз олдингизга келтиринг - йигирма метрлик муҳташам сарой¸ унақа сарой Амир Олимхондаям бўлмаган. Алоҳида ëтоқхона¸ алоҳида ванна-жакуззи¸ биотуалет. Катта залда телевизор¸ уголок мебеллар¸ вагон устида антенна¸ юргандаям-тургандаям тўсиқсиз тўлқин қабул қиладиган. Спецвагон юрганда темир йўлда бутун ҳаракат тўхтайди¸ йўл фақат шуники. Бу транспорт тизими учун қанчага тушишини тасаввур ҳам қилолмайсиз. Спецвагон шу маршрутдаги ҳар бир станциядан ўтгунча олдиндаги станциядаги ҳамма манëвр ишлари тўхтатилади, қўйлар ва моллар ҳам ҳайдалади, территория тозаланади, худди Президент келаëтгандек, фарқи шуки Президент бўлса¸ СБ бўлади, Раматовда СБ йўқ, битта шу билан фарқ қилади. Алишер Усмоновку¸ ўзининг пулига олган самолëтини¸ бучи¸ халқнинг¸ давлатимизнинг пулига маишат қилаяпти. Ҳозир миллионлаб халқ нонга муҳтож бўлиб турганда¸ бунақа сафарни пир во время чуми¸ дейишдан бошқа сўз тополмайман”.\nҚаттиқ қўриқланадиган бу махсус вагонни суратга олиш имкони йўқлигини таъкидлаган Озодлик манбаларидан бири - транспорт соҳасида раҳбарлик лавозимида ишлаган собиқ мулозим¸ унинг тарихига ҳам қисқа справка берди.\n“Вагон тўқ арча рангида¸ рақами 11111. Бу вагон доим “Ўзтемирйўлйўловчивагонтаъмир” заводи территориясида, устини сплошной чехол билан ёпиб қўйилган ҳолда шу кунларгача турди. Бу вагоннинг асосий корпусини 10 йилча олдин Каримов учун махсус «Ўзтемирйўлмаштаъмир» заводида йиғишди. Кейин “Ўзтемирйўлйўловчивагонтамир» заводида қолган қисмини¸ араб шайхларининг ғилдирак устидаги қасридек ясатишди. Вагоннинг таги портлашга дош берувчи титандан¸ ойналари ўқ ўтмас қора шишадан¸ эшик тутқичлари¸ ванна туалетлари олтинсуви югуртирилган эди. Вагон тайëр бўлганидан кейин¸ Раматов уни ўша пайтдаги Бош вазир Шавкат Мирзиëевга кўрсатди. Бош вазир Мирзиëев¸ бу вагоннинг қанчага тушганини эшитиб¸ ҳуши бошидан учди. Ўша пайтдаги пул билан ҳам спецвагон бир неча миллиардга тушган. Каримов бунақа ҳашаматни ëмон кўрарди. Давлатнинг миллиардлари кетган бу вагон узоқ йил депода бекитиб қўйилди¸ Мирзиëев президент бўлганидан кейин¸ унда ҳукумат ишчи гуруҳи Мўйноққача борди. Бу вагонда¸ масалан¸ Бош вазир Абдулла Арипов юролмайди. Пандемия даврида Раматов уни ўзининг мобиль меҳмонхонасига айлантириб олди.”\nКаримовга қурилган махсус вагоннинг Тошкентдан Урганчга бўм-бўш бориб қайтганини тасдиқлаган “Ўзбекистон темир йўллари” компаниясининг шахси сир қолишини сўраган юқори лавозимли мулозими¸ Раматов мобиль меҳмонхонасининг солиқ тўловчи учун қанчага тушганини ҳисоблаб берди.\n“Бу шоҳона эшелонда камида 30 га яқин хизматчи борди. Булар махсус танланган чиройли бортпроводницалар¸ врач ва ҳамширалар¸ массажчи¸ ошпаз ва ëрдамчилари. Масалан¸ Урганчда Раматов¸ шу вагонда еб-ичиб¸ шу ерда ҳокимлар билан мажлис ўтказди¸ шу ерда ухлади. Урганчдаги уч кунлик маишат¸ Темир йўлларига 10 минг долларга тушди. Саккизта вагон тақилган бу эшелоннинг алоҳида электровоз билан Урганчгача бориб қайтиши¸ Темир йўлларига минимум 15 минг долларга тушди. Ўзбекистонда қашшоқлик кескин кучайган ҳозирги шароитда Бош вазир ўринбосарининг бузилиш ва қурилишларнинг янги тўлқинига старт бериш учун биргина Урганчга бориб келиши¸ энг камтар ҳисобда давлатга 25 минг долларга тушди. Германия¸ Швеция¸ Англиядек бой мамлакат вазирларининг велосипедда иша бориб келишини ҳамма билади. Нима учун Ўзбекистондек ярим аҳолиси қашшоқ мамлакатда Бош вазирнинг битта ўринбосари сафарига бунча пул совурилаяпти. Махсус хизматлар ҳам¸ президент ҳам буни билади. Лекин Раматовга ҳамма нарса¸ негадир¸ мумкин”.\nОзодлик “Ўзбекистон темир йўллари” АЖ раҳбариятидан Очилбой Раматовнинг вилоятларга қилган сафари¸ хусусан¸ бу сафарнинг солиқ тўловчига қанчага тушгани ҳақидаги саволларга жавоб ола олмади. АЖ сайтида берилган рақамларга кун давомида ҳеч ким жавоб бермади.


Сана: 30.07.2015 йил\nЎқилган: 7705 марта\nУшбу мақолада келтирилган фикрлар мақола муаллифининг шахсий фикрларидир. Унга қўшилиш ёки қўшилмаслик ҳамманинг ўз ихтиёрида.\nФарзандга исм танлаш қадимги даврлардан ота-она, қариндош-уруғларнинг эркин ҳуқуқи бўлган, хоҳлаган исм танланиши ёки ўйлаб топилиб қўйилиши мумкин бўлган. Бу албатта яхши, лекин исм танлашда ҳамма томонлама ўйлаб, ўлчаб фарзандга муносиб, тўғри келадиган исм танлашда кўпчилик ота-оналар бош қотирмасдан талаффузи чиройли исмни танлаб қўйишмоқда холос. Ҳозирда бу вазият анча яхшиланмоқда. Ота-оналар саводи ошмоқда. Исм танлашда фақат чиройлилигига қарамасдан, уни маъносига ҳам қарашмоқда. Лекин бу ҳам мани назаримда исм танлаш санъатини тўлиқ қамраб олмайди. Ҳа, ҳа. Исм танлаш бу – санъат, исмлар ҳақида илмга эга бўлмоқ ва уни тўғри ишлата олмоқ.\nМасалан, Бекзод исми бек фарзанди маъносини билдиради, яъни беклардан бўлган шахс фарзандини исмини Бекзод қўйиши мос. Бу билан беклардан бўлмаган инсонлар фарзандини исмини бек қўшимчали исмлар билан аташи мумкинмас дегани эмас. Айтмоқчиманки, фарзандга мос, муносиб исм танлаш керак.\nИсм, исмнинг маъноси, келиб чиқишию тарихи, нега айнан ўша исм қўйилганлигини, нега ўша исм мослигини қисқача айтганда фарзандингизга исботлаб бера олишингиз керак. Фарзандингиз сизнинг танловингиздан бутунлай қониқиши керак. Унинг исми ўзига ёқишидан ташқари, исми билан мағрурланиши керак.\nУзоққа бормасдан мисол тариқасида ўзимни исмимни келтирсам. Билсангиз керак мани исмим Шерзод. Билмаган ушбу мақола ўқувчилари бўлса, танишганимдан хурсандман ;) Нега айнан Шерзод исми берилган? Бу исм танланишига бир қатор омиллар таъсир қилган десам муболаға бўлмайди. Мани отам асад буржида туғилган, яъни шер буржи. Мани ўзим ҳам асад буржида туғилганман. Демак, мани отам шер, буни қарангги шерни боласи ҳам шер бўларкан ;) Шерзод исмининг маъноси айнан шер боласи дегани. Мани назаримда исмим аниқ топиб танланиб қўйилган. Бундан ташқари, ўзимни исмим ўзимга ёқади. Ота-онамга исмим учун раҳматлар айтаман.\nСиз ҳам шундай исм танлангки, сизнинг оилангиз тарихига, воқеа-ҳодисага мансуб, фарзандингиз туғилган кунга ва бошқа омилларга эътибор бериб чиройли, маъноли исм танлангки, фарзандингиз сиздан бир умр миннатдор бўлсин.\nСизга исм танлашни енгиллаштириш, исм танлашда ёрдам бериш мақсадида “Исм танлаш” системасини ёзмоқдаман. Бу система исм қўйишга таъсир қилувчи кўпгина омилларни ўз ичига олади. Ҳозирданоқ жудаям катта меҳнат талаб қиладиган системалиги билинмоқда. Сизга сабр-тоқат, ўзимга энтузиастлик ва бўш вақт топилишини тилаб қоламан ;) Ушбу система бўйича таклифларингиз бўлса, тортинмасдан (тортинсангиз ҳам) admin@ismingiz.uz электрон почта манзилига ёки “Таклифингиз борми?” кнопкаси орқали ёзинг.\nУшбу мақола бошқа ресурсларда кўрсатилганда ismingiz.uz сайти манба сифатида кўрсатилишини сўрайман.\nМуаллиф: Шерзод Жумабаев


Ҳаётий воқеъа: қабул қилинмаган меҳмон ёхуд ота фарёди\nАмерика-Вьетнам уруши ниҳоясига етаёзиб қолган кезларда бир аскар уйига қўнғироқ қилди. Неча ойлардир фарзандидан хабар кутган ота ўғлининг овозини эшитиб жуда ҳам севинади. Ота-ўғил анча вақт гаплашди. Узоқ вақт ҳасратлашганларидан кейин ўғли отасига бир илтимоси борлигини айтди. Урушда бирга бўлган ва оғир ярадор сафдошининг бир муддат уйида меҳмон қилиш истаги борлигини айтиб отасидан изн сўради. Отаси: “Албатта, меҳмон қиламиз”, деди ва шу гапининг ортидан нима дарди борлигини сўради. Ўғли қуролдошининг бир жангда оғир жароҳат олиб, бир оёғи ва бир қўлидан айрилганини айтди. Буни эшитган ота дарҳол бурнини жийириб, кундалик турмуш тарзини ўша ногироннинг вазиятига қараб шакллантира олмаслигини айтди. Ўғли дўстининг кимсасизлиги боис борадиган бошқа жойи йўқлигини, ўзига муносиб бир иш топгунча уйида яшаб туришини сўраб отасига ёлворди.\nОтаси унинг тушунтиришларига қарамасдан уни узоқ вақт меҳмон қила олмасликларини ўғлига англатишга уринди. Йигитнинг жаҳли чиқиб телефонни ўчириб қўйди ва отасига бошқа қўнғироқ қилмади. Оиласи аскарни ва ўртоғини ҳамма жойдан қидирди, аммо уларнинг изини ҳам топа олмади. Ота бир куни янги газеталарни саҳифалаб ўтирар экан, мудҳиш бир хабарга кўзи тушиб қолди. Урушдан кейинги депрессияга чидай олмаган ўғли уйларининг шундоққина биқинида жонига қасд қилган экан.\n...Майитни олиш учун борган ота – ўғлининг бир қўли ва бир оёғи йўқлигини кўрди...\nИнтернет саҳифаларидан олинди\nДругие материалы в этой категории: « Табассум\tБоқий дунё сари шошган мунисгинам »


Иқбол Мирзо: «Ўтган йили шу таклифга қарсакбозлик қилганлар дабдабали тўйларнинг бошида турганини кўрдик» » Ўзбекистон янгиликлари – Zamin.uz\n20 сентябрь 2019, 22:38\nТўй-ҳашамларни ихчамлаштириш борасида аввало мансабдорлар бошқаларга ўрнак кўрсатиши лозим. Бир неча кун олдин Олий Мажлис Сенати раиси Танзила Норбоева томонидан янграган ушбу фикрни бугун айни масала билан шуғулланувчи республика комиссиясининг раиси Иқбол Мирзо ҳам билдириб ўтди.\n«Қарор ижросини, энг аввало, ўзимиздан бошлашимиз керак. Биз ҳам тўйлар арафасида турибмиз. Ҳамма қараб турибди: ўзлари нима қиларкин? Атрофимиздаги танишлар, қариндошларга тўйларни ихчам ўтказиш бўйича маълумот берсак, яхши бўларди.\nЎтган йили бу ҳаракатни қўллаб-қувватлаб, қарсакбозлик қилганлар дабадабали тўйларни бошида турганлигини кўрдик», – деди Иқбол Мирзо тўй-ҳашамларни тартибга солиш учун янги ташкил этилган комиссиянинг илк йиғилишида.\nЙиғилишда билдирилган таклифларга кўра, маҳалладаги обрў-эътиборли инсонларнинг тўйини намуна қилиб ўтказиш керак. Агар бир неча одамларнинг тўйи ихчам ва камтарона тарзда ўтса, кўзланган натижага эришиш мумкин.\nТаъкидланишича, қарорга биринчи бўлиб раҳбар ва амалдорлар риоя қилиши зарур. Ўшанда одамлар уларга эргашади.\nАнжуманда комиссия аъзолари томонидан «Тўйлар, оилавий тантаналар, маърака ва маросимлар ўтказилишини тартибга солиш тизимини янада такомиллаштириш тўғрисида»ги қўшма қарор мазмун-моҳиятини қандай қилиб халққа тушунтириш, тарғиботини амалга ошириш ва мавзу атрофида айланаётган саволлар юзасидан шу ва бошқа қатор мулоҳазалар билдирилди.\nЯнгиликлар » Жамият » Иқбол Мирзо: «Ўтган йили шу таклифга қарсакбозлик қилганлар дабдабали тўйларнинг бошида турганини кўрдик»\n00:03 Сенат қарори: тўй ўтказувчи шахс 1 ҳафта олдин маҳалла фуқаролар йиғинини огоҳлантириши лозим


13:59 / 05.07.2019 981 pdf Ўқиш режими + -\nАссалому алайкум! Хотин - муслима аёл, ибодатда, ҳижобда ва уйда қўл меҳнати билан рўзғор қилади. Эр - ибодатда эмас, маст қилувчи ичимликлар ичади ва рўзғор қилмайди. Ҳозирда муслима аёл бўйига етган қизи билан отасининг уйига кетиб қолган. Бўйига етган қиз агарда яна ўша уйга қайтиб борилса, ўз жонига қасд қилишини айтяпти. Бунга сабаб отанинг ўз қизининг номусига турли йўллар билан доимий тегажонлик қилиши сабаб бўляпти (Наъуузу биллаҳи мин заалик). Ота (агар шу номга лойиқ бўлса) ўз қилмишларидан умуман пушаймон эмас ва ўз аёлига талоғини бермаяпти. Қизнинг онаси ўз қизи учун ўта ҳавотирда, чунки эр уйига яна қайтиб борилса бундан баттарроқ бўлишидан қўрқяпти ва аҳли илмлардан бундай ҳолатда шаръий маслаҳат беришларини сўраяпти. Муслима аёлнинг эри билан яшагиси йўқ, чунки бу ҳолат жуда ҳам кўп такрорланган экан.\n- Ва алайкум ассалом! Яшамасликка ихтиёри бор. Агар қизига шаҳват билан қўл теккизган бўлса эр хотин абадий бирга яшашлари жоиз эмас. Албатта талоғини олиш керак. Валлоҳу аълам!\n14:58 / 17.07.2019 732\n13:04 / 07.07.2019 854\n2737 17:27 / 28.07.2017\n3257 20:51 / 24.04.2016


Эрдўған саройида болаларни қабул қилди | Qalampir.uz\nЭрдўған саройида болаларни қабул қилди\nОлам\t24 Апрель 14:22 2815\nКеча, 23 апрель куни Туркияда Буюк Миллат Мажлиси - парламент тузилганининг 100 йиллиги ва болалар куни нишонланди. Ушбу байрам бу сафар янги турдаги коронавирус COVID-19 пандемияси тарқалган даврга тўғри келгани, 23 апрелдан 26 апрелгача мамлакатнинг 30 та йирик вилоятларида комендантлик соати эълон қилингани учун ҳар йилги анъанага кўра нишонланмади.\nПрезидент Ражаб Тойиб Эрдўған Истанбул шаҳридаги саройида турли миллат вакиллари бўлган мамлакат болаларини қабул этди. Бунда на ниқоб қоидасига амал қилинди ва на масофа сақланди.\nСоат 21:00 да мамлакатнинг барча шаҳарларида болалар ота-оналари ҳамроҳлигида уйларининг балкони ва деразасидан туриб, мамлакат мадҳиясини куйладилар. Ушбу акцияга давлат раҳбари ҳам қўшилди. У саройида меҳмон бўлган болалар хорлигида мадҳияни куйлади ва ушбу лаҳзалар мамлакат бош телеканали орқали намойиш этилди.\nМаълумот ўрнида, 1920 йил Туркияда илк бор Буюк Миллат Мажлиси - парламент ташкил этилган. Мамлакатнинг биринчи Президенти Мустафо Камол Отатурк ушбу байрамни дунё болаларига армуғон этган.\nЭслатиб ўтамиз, Ўзбекистон Республикаси Президенти Шавкат Мирзиёев 22 апрель куни Туркия Республикаси Президенти Ражаб Тойиб Эрдўған билан телефон орқали мулоқот қилиб, ушбу байрам билан муборакбод этганди.\nТуркия Ражаб Тойиб Эрдўған\n11 Июль 20:11 38426\n10 Июль 11:33 33606\n11 Июль 21:50 29846\n10 Июль 09:41 24273\n12 Июль 16:08 20667


12:16 09.12.2017 (Янгиланган 12:20 09.12.2017)\n“Ўзбекистон” форумлар саройида жаҳонга машҳур санъаткорлар чиқиш қилади\nТОШКЕНТ, 9 дек – Sputnik. 15 декабрь куни “Ўзбекистон” форумлар саройида британиялик поп-қўшиқчи Робби Уильямс яккахон концертини намойиш этади.\nРобби Уильямс – “Take That” гуруҳининг собиқ аъзоси. У яккахон фаолиятини бошлаганидан буён дунё бўйича 59 миллиондан ортиқ альбоми сотилган. Унинг “Feel”, “Supreme”, “Better Man” ва “Millennium” қўшиқлари кўплаб давлатларда энг оммабоп қўшиқлар 10талигидан жой олган.\n2005 йилда Робби Уильямс Гиннесснинг Рекордлар китобига киритилган: унинг концертига бир кунда 1,6 млн дона билет сотилган.\n17 декабрь куни эса “Ўзбекистон” форумлар саройида Ўзбекистон Миллий симфоник оркестри жўрлигида испаниялик тенор Хосе Каррерас чиқиш қилади.\nХосе Каррерас — Луижи Иллика, Грэмми, сэр Лоуренс Оливье мукофотлари, Гран-Театра дель Лисео театри олтин медали, Лейпциг шаҳри фахрий медали соҳиби, Лондон қироллик мусиқа академиясининг фахрий аъзоси, Лондон санъат оркестрининг фахрий президенти ҳисобланади.\n1992 йилги Барселонадаги Олимпиада ўйинларида Каррерас мусиқий раҳбар бўлган.\nҲар икки концерт ташкилотчиси меценат Алишер Усмоновдир. Бу Усмоновнинг ўзбекистонликлар учун нафақат янги йил совғаси, балки бой маданий меросга Ўзбекистон нафақат туристлар, балки жаҳон миқёсидаги юлдузлар учун ҳам жозибадор бўлиб бораётганининг исботидир, деб ёзади anons.uz.


(Ўзбекистон Республикаси қонун ҳужжатлари тўплами, 2009 й., 26-сон, 298-модда, 52-сон, 574-модда; 2012 й., 8-9-сон, 82-модда)\nСаидова Г.К. — Иқтисодиёт вазирининг биринчи ўринбосари, Мувофиқлаштирувчи қўмита раҳбари\nлавозимига кўра — Вазирлар Маҳкамаси Макроиқтисодий ривожлантириш, таркибий ўзгартиришлар, хорижий инвестицияларни жалб этиш ва ҳудудларни комплекс ривожлантириш масалалари йиғма ахборот-таҳлил департаментининг мудири, Мувофиқлаштирувчи қўмита раҳбарининг ўринбосари\nТўлаганов Ш.А. — Ташқи иқтисодий алоқалар, инвестициялар ва савдо вазирининг ўринбосари\nЧуб В.Е. — Гидрометеорология хизмати марказининг бошлиғи\nХабиров Р.С. — Давлат табиатни муҳофаза қилиш қўмитаси раисининг биринчи ўринбосари вазифасини бажарувчи\nЗарипов Б.К. — Марказий банк раисининг ўринбосари\nкелишув бўйича — БМТ ТДнинг Ўзбекистондаги вакили\nАбдурахманов У.Д. — Оролбўйи генофондини муҳофаза қилиш хайрия жамоатчилик жамғармасининг ижро этувчи директори, Мувофиқлаштирувчи қўмита котиби


Аброр Хидиров оила аъзолари билан\n26 июл куни Ўзбекистондан 2 ёш боласи билан Москвага учиб келган аёл Россияга киритилмади ва Ўзбекистонга қайтариб юборилди.\n8 август куни эса, аёлнинг турмуш ўртоғи - 38 яшар Аброр Хидиров Москвада Ўзбекистон маъмурлари талаби билан қўлга олинди.\nЎзбекистонда диний мотивлар билан қидирувга берилгани айтилаётган Хидировни Москвадаги “Фуқаровий кўмак” ташкилоти ўз ҳимоясига олди.\n“Улар мени болларим билан 8,5 соат гаровда ушлашди!”\nШу йилнинг 26 июлида Москванинг Домодедово аэропортига Бухородан келиб қўнган учоқдан икки ёш боласи - ўғли ва қизи билан тушган Муҳайё Саидова рус чегарачилари томонидан тўхтатилиб, 8,5 соат ушлаб турилганидан кейин ортга қайтариб юборилди.\nОзодлик билан суҳбатда Муҳайё фсбчилар унинг ортга қайтарилиши сабабларини тушунтиришга ҳам уриниб ўтирмаганини айтди:\n- Эрталаб 6 да чиқиб кетганмиз, болаларим чарчаган, қорни очган, бирининг ҳарорати кўтарилган... Булар эса менга “Эринг келса, у тасдиқласа, қўйворамиз”, деяпти. Мен дарров бу тузоқ эканини тушундим. Мен уларга “Йўқ, мен меҳмонга келганман, қизимни дўхтирга кўрсатаман. Бирйўла отасини ҳам кўриб кетамиз”, дедим. Бизларни нейтрал зонада 8,5 соат гаровда ушлашди, деди Муҳайё.\nСуҳбатдош унинг олдига Москвадан келган адвокатни ҳам қўйишмагани, турли алдов йўллари билан уларни “Россия миграция қонунчилигини бузгани учун” Тошкент учоғига чиқариб, ортга қайтариб юборишганини билдирди.\nОтаси билан учраша олмаган Аброр ва Муҳайёнинг фарзандлари\nМуҳайё Саидова бу саргузаштларга эрининг диний айбловлар билан 2014 йилдан буён Ўзбекистонда қидирувда экани сабаб бўлганини тахмин қилди.\n- Қизчам 6 ойлигида турмуш ўртоғим Россияга ҳамма қатори ишлагани кетганди. Чунки даромадимиз йўқ, уйимиз ҳам йўқ. У намоз ўқишни билмайди. 2014 йилда акамнинг ўғли Амриддин Ашрапов қамалиб қолди. У ҳам Россияга бориб келувди. Шу жияним “Мени поччам кутиб олди, ишга жойлаштирди, ҳар ҳафта ўтириб, чойхўрлик қилардик”, дегани учун диний моддалар билан эримни ҳам 2014 йил охирида қидирувга берворишган эди. Гўё улар диний ташкилот тузган эмиш, деди Муҳайё Саидова.\nМуҳайё Саидова Навоийдан. У 2014 йилдан бошлаб Навоий вилоят Ички ишлар ва Миллий хавфсизлик хизмати тўлиқ назоратига тушгани, саноқсиз сўроқ ва “суҳбатлари”, шантаж ва қўрқитишларидан безор бўлиб кетганидан арз қилди.\nАброр Хидиров экстремизмда айбланмоқда\n8 август куни Москвада Муҳайёнинг турмуш ўртоғи, 1979 йилда туғилган Аброр Хидиров ҳибсга олингани Озодликка маълум бўлди.\n“Фуқаровий кўмак” ташкилоти тайинланган ҳимоячи Абусуфён Гайтаев Озодлик радиосига ўзбекистонлик қочқин Аброр Хидиров 8 август куни тонг саҳарда ўз уйида қўлга олинганини айтди.\nМосква шаҳар прокуратураси, Озодлик сўровига жавобан, Аброр Хидиров, дарҳақиқат, Ўзбекистон сўрови билан қўлга олингани ва дастлабки тафтиш ишлари бошлаб юборилганини билдирди.\nАдвокат Хидировнинг ҳибсга олиниши ва 26 июл куни хотин-бола-чақасининг Россияга киритилмагани ўртасида бевосита алоқа борлигига ишора қилди.\n- Хотинига берган саволлардан улар Аброрни қўлга олишмоқчи бўлганини пайқадим. “Нега уни депортация қилаяпсиз?”, дея берган саволимга чегарачилар “Унинг бу ерга келиши мақсади тасдиқланмаган!”, дейишди, яъни эри Россияда экани тасдиқланмаган эмиш. Биз чегарачиларнинг бу ҳаракатлари устидан арз қилишга тайёрланаяпмиз. Менимча, Ўзбекистон махфий хизматлари бечора аёлни болалари билан Москвагача кузатиб келишган ва маҳаллий ФСБ билан келишган ҳолда, эрининг қаерда эканини телефон орқали аниқлаб, қўлга олишган, деди Абусуфён Гайтаев.\nАброр Хидиров диний ташкилотларга аъзоликда айбланмоқда\nМаълум бўлишича, Ўзбекистонда 244-2 (Диний экстремистик ёки бошқа тақиқланган ташкилотлар тузиш) ва 223 (давлат чегарасини ноқонуний кесиб ўтиш) моддалари асосида халқаро қидирувга берилган Аброр 2016 йилда Россия расмий идораларига қочқинлик мақомини сўраб, мурожаат қилган, аммо рад жавобини олган.\nАдвокат Гайтаев Москвада ўзбекистонлик журналист Али Ферузнинг ҳибс этилгани ва бериб юборилиши тўхтатилгани юзасидан кўтарилган катта шов-шув жараёнида айни моддалар билан айбланаётган Аброр Хидировнинг Ўзбекистонга бериб юборилиши адолатдан бўлмаслигини айтди.


Беҳбудий ёзадилар « Ўзбекистон Халқ Ҳаракати\n“Марвда аҳоли аксария ила рус, арман ва эрон табъаларидур. Атроф халқи туркман бўлуб, шаҳарий бўлғонлари йўқ. ..Йўл устиндаги туркманларни бошиндаги узунлиги уч ярим қариш, эни экки қаришдан зиёда телпагидан башқа кўргу ери йўқ, фақат ҳануз белида аксария ила ханжари бордур. Аммо алар ханжар ўрниға қалам тутиш замони келганини билмайдурлар”. (“Қасди сафар”)\n“Ер – қум. Бир тараф ўтсиз тоғ, беш-ўн тева, бир-экки эски олачиқ ҳар ерда оз-оз кўринур. Бу қазоқларга лозим эдики, ўзлариға яқин шаҳарлар атрофинда йиғилиб турғун бўлинсалар, валлоҳ, бу кетишни охири йўқ бўлмоқдир. Муҳтарам қазоқ талабалари, қазоқ уламо ва зиёлилари муни талқин этсалар керакдур”. (“Қасди сафар”)\n“ Боку …ҳийла вусъат топиб, иморатлари беш-олти табақағача юксалибдур… Боку Русиянинг ободонлик жиҳатидан бешинчи шаҳри бўлиб, аммо мусулмон давлатлигининг кўплиги ила Русияда иккинчи шаҳардур. Чунончи, мунда юз милйўн сўмлик мулку сармояға доро ( эга) бир неча мусулмонлар бўлуб, милйўн соҳиби мусулмонлар яна ортуқроқ…бўлуб шаҳарнинг аксари мулки мусулмонлар қўлидадур. Оллоҳ зиёда этсун! Бул шаҳарнинг еридан нафт (нефт. Барча изоҳлар бизники), бошқа тил ила, олтун чиқур. Бу кун меҳнаткаш бир кишининг еридан нафт чиқса, эртаға милйўнчи оға бўлур…\n“Мўътабар садо” ва “Иқбол” жаридалари идоралари ҳамда муриди муҳтарамлари Ҳошимбек Вазируф ила Содиқийни зиёрат этдим. Идораларининг аҳволи зоҳириясини ниҳоятда танг ва машаққатда кўрдум… Бечора мудир ва муҳаррирларнинг бири қоронғу ертўлада, дигари тор ва иссиғ бир дўконда мураттаблари ила умр ўтказурлар эканким, манга кўб таъсир этди”. (“Қасди сафар”)\n“Илоҳо, у азиз ва фаол бандаларинг ҳурматиға бизга басират эт. Эшитар қулоқ, англар ақл бер…\nЭй Оллоҳи азим-у шон! Бу магар сенинг ғазабингмидур? Афу эт, биз-инсонларни; ҳидоят эт! Ер юзинда сулҳ ва салоҳи умуми ато айла, инсонларға инсоният бер. Золимларни қаҳр эт, маҳв бўлсун зулм. Яшасун адолат ва ҳаққоният! Омин…” (“Қасди сафар”)\n“… мунинг олти юз чақирими (Кавказ Н.Р.) комилан мусулмон ерлари ҳам ниҳоятда манбит (кўкаламзор) ва аъло ерлардурким, арпадан шолиғача экилган ва аксарияти баҳорикори. Дарахтлари у қадар кўпки, Самарқанднинг Қарадарахту Миёнколи анга нисбатан ҳечдур. Халқи бизнинг пирсиён, лазги, доғистоний деган халқлар бўлуб, яна дохилан чечен, қумуқ ва бошқа исмлар ила аталур. Биз туркистонийлар топганимизни тўй, ўлук ва кўпкариға сарф қилгандек, бу мусулмон қариндошларимизнинг аксари ўз молини қиз олиб қочиб, жанжолига сарф этмоқ, бир-биравларини ўлдуруб, яна қасоси номашруъ тариқида тарафайндан бир нечалаб ўлдуруб, сўнгра бор пулларини суду синод йўлиға ва умрларини Сибириё чўллариға сарф қилиб, нобуд бўлар эканлар”. (“Қасди сафар”)\n“Астағфурилло, субҳоноллоҳ. Бизни қиладурғон ақлсизлигимизни қайси миллат қилур? Никоҳ, хатна, бу икки бало шундоқ қаттиқ бир иллатки, ўлмагунча қутулиб бўлмайдур. Шаҳарларда ўртаҳол, яъни ўтурарға хона ва боғи бор бир киши никоҳ учун икки минг сўм сарф этар ва ўғул хатнаси учун ҳеч бўлмаганда минг сўм… Охири нима бўлур? Нима бўлур дейсиз? Ота-бобосидан қолган мулк ва ватанини ўз ихтиёри илан зўраки бойни ўзи ўлгандан сўнгра бир яҳудий ё бир армани ажнабийға сотиб тўй ва таъзия қарзини берар…Самарқандда бир маҳалла борки, аксар халқи фақру заруратдан, тўғриси, ақл ноқислигидан ҳавлиларини пулға қизиқиб, яҳудийларға сотгани учун маҳаллада оз мусулмон қолди. Маҳалла мактаби йўқ бўлди”.\n“…яҳудийлар баъзан ўлукларини оқшом элтиб кўмарлар. На учун? Кундузи ишдан қоларлар. Биз бўлсак, ўлук ва тўй учун ҳафталар, ҳатто ойлар ила ишдан қолурмиз. Холбуки, шореъи аъзам, пайғамбари акрам саллалоҳи алайҳи вассаллам ҳазратлари ўлганни тез кўмуб ва кўмгандан сўнгра тез тарқалиб, ишга кетмоқға ва ўлукҳона халқини уч кундан зиёда таъзия тутмасға, қаро киймасға, кир, фалокат бўлмасға амр этарлар! Эй халқ! Эй мусулмонлар! Биз на учун худо ва расулни сўзиға ва ўзимизни нафъимизға амал қилмаймиз? Биз девонами?” ( “Бизни кемиргувчи иллатлар”)\n“Бу маъдан сувларға ( Красновский Н.Р.) ҳар навъ касаллар келур. Қартайган, бир мушт ила охиратга кўчадурғон муйсафид бойлар, боши қалтирайдурғон чоллар, ҳолсиз генераллар, бинниси(бурни)дан тутсанг, жони чиқадурғон сил ва қонсизлар, кўп ўқугон, мияси ачиган талабалар ва муаллимлар…” (“Қасди сафар”)\n“Бу шаҳарда (Ростов Н.Р.) беш мингдан зиёд мусулмон бўлуб, мунинг 300 қадари туркиялик мусулмонлар, аммо ўзларининг мактаблари йўқ. Мунда Туркия давлатининг кўнсулхонаси ва имоми бордур. Тасодифан имом афанди ила мулоқот этдук. Ерли мусулмонлардан фақат 20 қадар оиланинг мулки бўлуб, башқаси тамоман ижоранишин эмишлар. Мусулмонлар экки маҳалла бўлуб, бири ижора олинган ўша уйда намоз қилур. Дигарининг янги солинган масжиди бор. Аммо биз мусулмонларни на дин ва на дунёга аҳамият бермаганимиз учун шувоқсиз ва усти томадурғон ҳолида қолиб, бир тарафида намоз қилурлар…”\n“ Оҳ, биз мусулмонлар на учун Қуръондан, санъат ва ғайратдан узоқ кетдук? Остимиздаги парахўднинг тўли 150 газ зиёда, ичидаги ёлғуз ҳайвон нотиқ (одам) 300дан зиёда. Ғалла ва бошқа юки ҳам бор. Бу жонсиз ҳайвон биздек жонли ҳайвонларнинг асари санъатидур. 3 синфдагининг аксари мусулмон бўлуб, фақру заруратдан оёқ остида ва ҳожатхоналар ҳамсоялигида ўлтуруб ва анда ётарлар. (“Қасди сафар”)\n“Биз туркистонийларға туркий, форсий, арабий ва русий билмоқ лозимдур. Туркий, яъни ўзбекини сабаби шулки, Туркистон халқининг аксари ўзбакий сўйлашур. Форсий бўлса, мадраса ва удабо тилидур…Туркистоннинг Самарқанд ва Фарғона вилоятларинда форсча сўйлайдурғон бир неча шаҳар ва қишлоқлар бордур. Бухоро ҳукуматининг тили форсийдур…Арабий тил дин учун на даража лозим бўлса, русий ҳам тириклик ва дунё учун лозимдур. Бизға лозимки, ўз нафъимиз учун русча билайлук, ҳукумат мактабларинда ўқуйлук. Давлат мансаблариға кирайлук. Ватанимизға ва ўз динимизға хидмат этайлук…” (“Икки эмас, тўрт тил керак”)\nТўпловчи Нусрат РАҲМАТ


Грузия халқаро ҳамжамиятни Россияни қоралашга чақирмоқда\nГрузия президенти Михаил Саакашвили яна бир бор Россияни Грузия ҳудудига ракета отиб, агрессия содир этганликда айблади ва халқаро ҳамжамиятни Москванинг бу амалини қоралашга чақирди.\nГрузия расмийлари таъкидича, Россия самолётлари Грузия ҳаво ҳудудига 70 километр кириб борган ва 700 килограммли ракета отган, аммо ракета портламаган.\nГрузия президенти М.Саакашвили сешанба куни Тбилисидан 60 километр шимоли-ғарбда Жанубий Осетияга яқин Цителубани қишлоғига борди. Ўша жойда “Рейтер” мухбири билан суҳбатда президент халқаро ҳамжамиятни ушбу ҳужум ортида турганларни қоралашга чақирди.\n“Бу Эстонияга қарши уюштирилган компьютер хуружлари, март ойида Грузия ҳудуди бомбардимон қилиниши каби воқеалар занжири ҳалқаларидир ва бу халқаро ҳамжамиятнинг кескин қаршилигисиз қолди. Шу боис, буни қилаётганлар амаллари жавобсиз қолаётгани ҳақидаги хулосага келмоқда. Менимча, вақт борида бунга чек қўйилиши керак”, - деди М.Саакашвили.\nРоссия билан Грузия ўртасидаги муносабатлар Совет Иттифоқи қулаган 1991 йилдан буён зиддиятли бўлиб келган. Айниқса, ўтган йили Грузия тўрт рус офицерини жосусликда айблаб мамлакатдан чиқариб юборганидан сўнг муносабатлар янада ёмонлашди. Бу дипломатик можарога, Москванинг қўшнисига нисбатан иқтисодий жазо чоралари жорий этишига ва кўплаб грузин фуқароларининг Россия ҳудудидан чиқариб юборилишига сабаб бўлган эди.\nТбилиси расмийлари Кремлни Россия ҳарбий самолётлари Грузия ҳаво ҳудудини бузганликда тез-тез айблаб туради. Охирги марта Москвага нисбатан бундай айблов шу йил март ойида янграган эди. Россия эса буни рад этади.\nРоссия Ташқи ишлар вазирлиги сўнгги ҳодиса юзасидан берган баёнотида Жанубий Осетияда вазиятни кескинлаштириш мақсадида Грузиянинг ўзи буни қилган бўлиши мумкин, деган иддаони илгари сурди.\nРоссия ҳарбий ҳаво кучлари қўмондони ўринбосари Анатолий Наговицин бу ракета ҳужумида Россияни айблаш учун грузин расмийларида асос йўқлигини билдирди.\nАммо Грузия бу Россиянинг иши эканига шак-шубҳа қилаётгани йўқ. Тбилиси расмийлари радарлар самолётлар Россиянинг Шимолий Кавказдаги ҳарбий базасидан учиб келганини кўрсатганини айтмоқда.\n“Инкор этиб бўлмас фактларга эгамиз. Бизда радар қайд этган ҳужжатлар бор. Радарларимиз Грузия ҳаво ҳудудидаги барча парвозларни қайд этади”, - деди Грузия мудофаа вазири ўринбосари Бату Кутелиа.\nСўнгги ҳолат Грузия ва Россия ўртасидаги шундоқ ҳам таранг вазиятни янада кескинлаштирди ва бу чет давлатларда хавотир билан қарши олинди. АҚШ давлат котибининг Европа масалалари бўйича ёрдамчиси Мэтью Брайза Россиянинг ҳаво ҳужумини Грузиянинг ўзи уюштиргани ҳақидаги иддаосини кескин рад этди. Европада хавфсизлик ва ҳамкорлик ташкилотининг амалдаги раиси, Испания ташқи ишлар вазири Мигел Анхел Моратинос эса томонларни босиқликка чақирди.


Киевда бўҳрондан чиқиш масаласи юзасидан музокаралар давом этмоқда\n25 феврал 2021, Тошкент вақти: 13:04\nКиевда Украинадаги бўҳронни бартараф этиш юзасидан бошланган музокаралар давом этмоқда.\n14 май куни бошланган кўп тарафлама музокараларда мамлакатнинг собиқ раҳбарлари, давлат ва парламент вакиллари қатнашмоқда. Музокарада Украина шарқидаги айрмачилар вакиллари иштирок этмаяпти.\nУкраина муваққат президенти Олександр Турчинов ҳукумат мипнтақалар билан музокараларга тайёрлигини, лекин россияпараст қуролли исёнчилар “шантажига бўйсунмаслиги”ни билдирди.\nМазкур музокаралар Европада хавфсизлик ва ҳамкорлик ташкилоти ишлаб чиққан йўл ҳаритаси доирасида ўтказилмоқда.\nМузокараларга Германиялик дипломат Вольфганг Ишингер бошчилик қилмоқда.


Салом, жонажон мактаб!\nБилимлар куни арафасида Шимкент шаҳрида 7та янги мактаб фойдаланишга топширилди. Унинг бештаси “Нурли йўл” давлат дастури доирасида бунёд этилган. “Сауле” кичик туманидаги 1200 ўринли 129-сонли, “Қайнарбулоқ” аҳоли манзилидаги 1200 ўринли 125-сонли, “Жаңаталап” аҳоли манзилидаги 600 ўринли 128-сонли, “Дўстлик” кичик туманидаги 1200 ўринли 69-сонли, “Ақжайық” аҳоли манзилидаги 900 ўринли 59-мактаблар, шулар жумласидан.\nВилоят ҳокими Жансейит Туймебаев “Сауле” кичик туманидаги мактабнинг очилиш маросими ва “Биринчи қўнғироқ” тантанасида қатнашиб, устозлар ва ўқувчиларни янги ўқув йили ва янги мактаб шодиёнаси билан қутлади:\n– Бу кун – янги ўқув йили, янги ютуқ ва муваффақиятлар бошланадиган кун. Таълим бериш иши – чуқур тарихга эга, миллат ва динга ажралмайдиган, узоқ йилларда самара берадиган иш. Ана шу шарафли ва муқаддас ишни амалга оширадиган эса, барчамиз учун азиз бўлган муаллимдир. Айниқса, мактаб остонасини энди хатлаётган болажонлар учун Билимлар куни бир умр ёддан чиқмайди. Элбошининг “Келажакка йўлланма: маънавий янгиланиш” мақоласида таълим ва фанни такомиллаштириш, ёш авлод тарбиясига алоҳида эътибор қаратилган. Шунинг учун, ўқитувчи ва мураббийларга юкланадиган вазифа долзарблигини йўқотмайди, – деди минтақа раҳбари.\nТўққиз минг аҳолиси бор кичик туманда бунёд этилган янги мактаб 1200 ўқувчига мўлжалланган. Уч сменада таълим бериб келинган масканда янги ўқув йилида 1350 нафар ўқувчи илм эгаллашни бошлайди. Уч қаватли замонавий мактабда химия, физика, биология лабораториялари, мультимедия-лингафон кабинетлари, компьютер синфи, кутубхона, мажлислар ва жисмоний тарбия заллари бор.\nШундан сўнг, вилоят раҳбари “Дўстлик” ва “Қайнарбулоқ” кичик туманларида шу куни фойдаланишга берилган 1200 ўринли мактабларни кўздан кечирди. Таълим масканларининг фаолияти билан танишган минтақа раҳбари устахона ва тикувчилик цехларини оралаб, умумтаълим мактабида ўқувчиларга чуқур билим беришдан ташқари тўгаракларда касбий билим бериб, ўқиш сўнггида гувоҳномалар бериш кераклигини айтди. Болалар тарбияси ҳақида гапирган вилоят раҳбари ота-оналар ва мактаб орасидаги ҳамкорликни кучайтириш орқали ёш авлод тарбияси, тозаликка эътиборни кучайтириш зарурлигини таъкидлади.\nАйтиш жоизки, вилоятимизда янги ўқув йилида 20та янги мактаб фойдаланишга топширилди. Уларнинг 15таси “Нурли йўл” дастури доирасида бунёд этилса, қолгани маҳаллий бюджет ҳисобидан қад ростлади. Натижада, вилоятимиздаги мактаблар сони 1027тага етди. Жорий ўқув йилида вилоят мактабларида 640 минг ўқувчи таълим олса, унинг 73 минг нафари биринчи синфга борди.\nХуршид ҚЎЧҚОРОВ, 2017-09-06, 19:37 262


Кореяликларга турмушга чиқаётган муслималар\n00:11 / 10.05.2018 | Farrux Xaydarov | 2599\nАссалому акайкум! Бир танишим корейс одамига турмушга чиққан. У одам оила қуришдан олдин исломди қабул қилган, лекин афсуски ислом нималигиниям билмайди. Мусулмон бўлмаган инсонга турмушга чиққан муслима қизларди гуноҳи борми ва бу никоҳ ҳалол хисобланадими?\nВаалайкум ассалом! Муслималар бошқа диндаги эркаклар билан турмуш қуришлари мутлақо мумкин эмас. Агар у эркаклар масийҳий ва яҳудий динида бўлсалар ҳам мумкин эмас. Бу улкан гуноҳ бўлади. Агар ўша эркак мусулмон бўлсагина у билан турмуш қуриш мумкин, холос. Фақат уйланиш учунгина келтирган исломининг ҳеч қандай эътибори йўқ. Намоз, рўза ва закот каби фарзларни адо қилганидан кейин мусулмонлигига тўлиқ ишонч ҳосил бўлгач никоҳланиш мумкин.\nМУСЛИМА АЁЛГА ҒАЙРИДИН БИЛАН ТУРМУШ ҚУРИШ УМУМАН МУМКИН ЭМАС\nМуслима аёл фақат мусулмон эркак билангина турмуш қуриши мумкин. Ғайри дин эркакка эрга тегиш муслима аёлга қаттиқ манъ қилинган. Бу борада эркак аҳли китоб бўлса ҳам бўлмайди. Мусулмон эркак масиҳия ёки яҳудия аёлга уйланса бўлади. Аммо, муслима аёл масиҳий ёки яҳудий эркакка турмушга чиқиши мумкин эмас. Нима учун? деган савол пайдо бўлиши турган гап. Жавоб қуйидагича:Ислом ўзидан одинги динларни тан олади. Жумладан, масиҳий ва яҳудий динларини ҳам тан олади. Масиҳий ва яҳудий динлари эса, Ислом динини тан олмайдилар. Шу асосда масиҳия ёки яҳудия аёлга уйланган мусулмон эркак ўз хотининнг динини тан олади ва ҳурмат қилади. Шунингдек, унинг илоҳий китоби–Инжил ёки Таврот–ни ҳам тан олади ва ҳурмат қилади. Пайғамбари Ийсо алайҳиссалом ёки Мусо алайҳиссаломни ҳам тан олади ва ҳурмат қилади.Масиҳий ёки яҳудий эркак эса, Ислом динини тан ҳам олмайди, ҳурмат ҳам қилмайди. Қуръони Каримни тан ҳам олмайди, ҳурмат ҳам қилмайди, балки ҳақорат қилади. Муҳаммад соллаллоҳу алайҳи васалламни ҳам тан олмайди, ҳурмат қилмайди. Балки, алдамчи, фирибгар ва хотинбоз, деб ҳақорат қилади. Бундай ҳолда муслима аёл у билан қандоқ қилиб турмуш қила олади?Қолаверса, Ислом масиҳийя ва яҳудия аёлга мусулмон эркак билан яшаш давомида унинг барча ҳуқуқларини ҳимоя қилувчи, дини, эрки, моли ва бошқа нарсаларнинг дахлсизлигини таминловчи очиқ-ойдин қонун-қоидаларни жорий қилиб қўйган.Масиҳий ва яҳудий динларида эса, бу нарсалар ҳақида умуман бир оғиз ҳам сўз йўқ. Бундай ҳолда муслима аёлни қандоқ қилиб масиҳий ёки яҳудий эркак қўлига топшириб бўлади?Ушбу масалага қўшимча равишда айтилиши керак бўлган гаплар ҳам бор:«Агар насрония эридан бир соат олдин Исломга келса ҳам унга ҳаром бўлиб қолади». Бухорий ривоят қилган. Шарҳ: Муслима аёл кофир эр билан яшаши мумкин эмас. Аммо, аввал айтилганидек, идда ичида эр ҳам ҳам мусулмон бўлса аввалгидек, яшаб кетаверадилар.Мушрика аёлларни иймон келтирмагунларича никоҳингизга олманг. Шубҳасиз, мўмина чўри мушрикадан, гар у сизни ажаблантирса ҳам, яхшидир. Ва мушриклар иймонга келмагунларича, уларга никоҳлаб берманг. Шубҳасиз, мўмин қул мушрикдан, гар сизни ажаблантирса ҳам, яхшидир. Анавилар дўзах ўтига чақирарлар. Аллоҳ эса, Ўз изни ила жаннатга ва мағфиратга чақирар ҳамда одамларга Ўз оятларини баён қиладир. Шоядки эсга олсалар.Никоҳ инсоний алоқалар ичида энг муқаддас ва аҳамиятлисидир. Бу алоқа одам боласининг кўплаб хоҳиш истакларига жавоб беради. Никоҳдаги икки шахс бир-бирига энг яқин шахслар ҳисобланади. Бу ҳолга эришиш аввало қалбларнинг бирлашмоғини, қалбларнинг бирлашмоғи эса, ақида бирлигини тақозо этади. Чунки ҳар бир инсоннинг ҳаётий йўлини белгилайдиган ўлчов диний нуқтаи назари бўлади. Шу боисдан Исломда ақидаси бузуқ аёлларга уйланиш, мушрик эркакларга турмушга чиқиш ман қилинади.«Мушрика аёлларни иймон келтирмагунларича никоҳингизга олманг».Мусулмон эркак Ислом ақидасидан ўзга ақидадаги мушрика аёлга уйланиши мумкин эмас. Лекин у аёл ўз динини тарк этиб, Ислом динига кириб, мўмина бўлса, шундан кейин уйланса бўлади. Бу ҳукмдан яҳудий ва масиҳий динидаги аёллар мустасно. Улар ўз динларида турсалар ҳам, мусулмон эркак уларга уйланса бўлади. Бошқа оятлар муносабати ила бу масалани яна ўрганармиз, иншааллоҳ. Мушрика аёлларга уйланишни ман қилгандан кейин Аллоҳ таоло аёлларнинг қайсиси ўзининг ҳузурида яхши эканлигини баён қилмоқда:«Шубҳасиз, мўмина чўри мушрикадан, гар у сизни ажаблантирса ҳам, яхшидир».Аллоҳнинг ҳузурида аёл кишининг яхши-ёмонлигини ўлчашдаги бош мезон унинг иймонидир. Агар аёл киши чўри бўлса ҳам, мўмина бўлса, бас, бошқа ҳар қандай аёлдан яхшидир. Тўғри, мушрика аёл ўзининг озодлиги, ҳусни жамоли, шакли-шамоили, молу-дунёси, насли-насаби ва яна қандайдир жиҳатлари билан эркакларни ажаблантириши, уларга ёқиши мумкин. Лекин мушрикалиги, иймонининг йўқлиги, Аллоҳга ширк келтириши ҳамма нарсадан ёмон. Ундай мушрика аёлдан чўри бўлса ҳам, хунук бўлса ҳам, камбағал бўлса ҳам, насли-насаби гўё паст бўлса ҳам, мўмина аёл яхшидир. Қалбдаги иймони уни юқори даражаларга олиб чиқади.Шунингдек, мўмина аёлларнинг мушрик эркакларга турмушга чиқишлари, уларга никоҳланишлари қатъийан ман қилинади.«Ва мушриклар иймонга келмагунларича никоҳлаб берманг».Яъни, мўминаларни уларнинг никоҳига берманг. Муслима-мўмина аёллар мусулмон динидаги эркакдан бошқа эркакка турмушга чиқишлари мутлақо мумкин эмас. Агар у эркак Исломга кириб мўмин бўлсагина, рухсат бўлади.Ҳатто эркак яҳудий ёки масиҳий динида бўлса ҳам муслима а±лнинг унга никоҳланиши ҳаром. Фақат мусулмон эркак бўлиши шарт. Пайғамбаримиз алайҳиссолату вассалом: «Биз аҳли китобнинг аёлларига уйланамиз, улар бизнинг аёлларимизга уйланмайдилар», деганлар.Худди аёлларга ўхшаб, эркаклар фазлининг ўлчови ҳам иймондир: «Шубҳасиз, мўмин қул мушрикдан, гар у сизни ажаблантирса ҳам, яхшидир». Яъни, эркак киши қул бўлса ҳам, мўмин бўлса, бас, бошқа эркаклардан яхшидир...Эркак бўлсин, аёл бўлсин, иймонсизлиги, мушриклиги жуда ёмон, улар билан ким алоқада бўлса, хусусан, никоҳ каби муқаддас ва нозик алоқада бўлса, касофати уради. Урганда ҳам, энг ҳассос нуқтада–ақида бобида уради ва инсон ўз турмуш ўртоғига эргашиб, диндан чиқиб кетиш хавфи бор. Шунинг учун оятда: «Анавилар дўзах ўтига чақирарлар», дейилади. Анавилар (мушриклар) ўзи билан бирга бўлганларни мушрикликка, бу дегани, дўзах ўтига чақирадилар.«Аллоҳ эса, Ўз изни ила жаннатга ва мағфиратга чақирар ва одамларга Ўз оятларини баён қиладир. Шоядки эсга олсалар». Шунинг учун Аллоҳ таолонинг баён қилиб берган оятларига амал қилиб яшаш керак.Гап фақат болалар ҳақида эмас. У қизни бу ишдан қайтариш керак. Агар йигит мусумонликни олдин қабул қилсагина, сўнг оила қуриш ҳақида ўйласа бўлади. Валлоҳу аълам!\nОна розилигисиз уйланиш\nҲажга олиб боришни маҳр қилиш\nСуд никоҳни бекор қилоладими\nФарзанднинг ишлаши учун отанинг розилиги ҳусусида\nАллоҳга ишонмайдиган эр\nКейинги никоҳ учун\nФарзанддан воз кечиш тугрисида ?\nилтимос устоз тезрок жавоб беринг булмаса кеч булади !


Ўзбекистон делегацияси Полшага ташриф буюрди - Ўзбекистон Республикаси Қишлоқ хўжалиги вазирлиги\nПолша қишлоқ хўжалиги ва қишлоқ ривожлантириш вазирининг ўринбосари Шимон Гизинский билан учрашув доирасида агросаноат соҳасида икки томонлама ҳамкорликни кенгайтириш режалаштирилди. Жумладан, томонлар қишлоқ хўжалиги бўйича қўшма ишчи гуруҳ тузиш ва жорий йилнинг биринчи ярмида дастлабки учрашувини ўтказиш бўйича келишишди. Бундан ташқари, «Bronisze» логистика марказида «Ўзбекистон кунлари» ўтказилиши бўйича келишувга эришилди. Ушбу форматдаги тадбирнинг ўтказилиши Ўзбекистон қишлоқ хўжалиги маҳсулотларининг экспорт салоҳиятини Полшадаги энг йирик савдо платформаларидан бирида тақдим этиш имконини беради. Полша томони Ўзбекистонда етиштирилган қовун, гилос ва анор махсулотларни сотиш учун логистика марказ ҳудудида махсус майдон тақдим этишга тайёрлигини билдирди.\nТашриф давомида делегация агросаноат соҳасидаги компаниялар раҳбарлари билан бир қатор учрашувлар ўтказди. Ўзбекистонда яқин келажакда «Milex» (томчилатиб суғориш), «Igloszron» (парранда маҳсулотлари ишлаб чиқариш), «Arno» (интенсив боғдорчилик) компаниялари ўз лойиҳаларини амалга ошириш бўйича режаларини маълум қилишди. Полша савдо-саноат палатаси билан Ўзбекистон жанубида «in-vitro» усулида уруғлик картошкани ишлаб чиқариш бўйича кластер ташкил этиш режалаштирилди.


Зафарободда 100 нафар аёлни ишли қиладиган гидропоника усулидаги иссиқхона қурилишига тамал тоши қўйилди » Зафаробод тумани ҳокимлиги расмий сайти\nЗафаробод тумани ҳокимлиги » Янгиликлар » Зафарободда 100 нафар аёлни ишли қиладиган гидропоника усулидаги иссиқхона қурилишига тамал тоши қўйилди\n21 февраль 2020 йил\nЗафаробод туманида гидропоника усулидаги иссиқхона қурилишига тамал тоши қўйилди. Тадбиркор Фарида Рахмонова ташаббуси билан ишлаб чиқилган 5 млн долларлик иссиқхона лойиҳаси Жанубий Корея Республикаси “KUN YOUNG” компаниясининг 1.5 млн. долларлик инвестицияси иштирокида барпо этилади.\nИссиқхона қишлоқ хўжалиги маҳсулотларини қўшимча қиймат занжирини ташкил қилган ҳолда етиштириш, сақлаш, қайта ишлаш ва экспорт қилишга мўлжалланган. Иситиш тизими электроэнергия, кўмир, солярка ёки газда узлуксиз ишлаш имконига эга.\nФарида Раҳмонова ўтган йили ЎзЛиДеП ташаббуси билан ўтказилган “Ишбилармон аёл” кўрик-танловининг республика босқичида 2-ўринни қўлга киритди. У чекка қишлоқдаги хотин-қизларни иш билан таъминлаш, камбағаллик даражасини пасайтиришга ҳисса қўшиш мақсадида янги лойиҳага қўл урди.\nИссиқхона жорий йилнинг сентябрь ойида ишга туширилиши режалаштирилган. Ҳозирда 5 гектар иссиқхона, 250 тонналик холодильник, томат заводи қурилиши бошлаб юборилди. Иссиқхонада йилига 1000 тонна помидор ҳосили етиштирилиб, Ростов, Қозон ва Нурсултон шаҳарларига экспорт қилинади. Лойиҳа ишга тушиши билан 100 нафар хотин-қизлар учун янги иш ўрни яратилади.\nЗафаробод туман ДСИ бошлиғи


Ўзбекистонда жиноятчилик камайган\n30.06.2018 00:15 0 4405\nЖорий йилнинг 28 июнь куни Ўзбекистон Республикаси Олий Мажлиси Сенатининг навбатдаги Ялпи мажлисида Ўзбекистон Республикаси Бош прокурори О.Муродовнинг ҳисоботи эшитилгани ҳақида хабар бергандик.\nҲисоботда қайд этилишича, суд-ҳуқуқ соҳасидаги ислоҳотларни амалга ошириш жараёнида жиноят ва қонунбузилишларнинг юз берган оқибатлари билан курашиш эмас, балки уларнинг туб сабабларини тизимли бартараф этишга эътибор қаратилмоқда.\nНатижада ўтган йилда республикада умумий жиноятчиликнинг 15,7 фоизга камайишига эришилган. Шунингдек, жиноят содир этган шахслар сони 15,6 фоизга, шу жумладан, аёллар ўртасида 17,4 фоизга ва вояга етмаганлар ўртасида 16,1 фоизга камайган.\nжиноят Бош прокурор ҳисобот\nЖамият 30/06, 00:40\nБош прокурор: «Энг кўп қўшиб ёзиш Хоразм, Бухоро ва Сирдарёда»


Ҳужжат 17.12.2009 00 санаси ҳолатига\n«ЎЗБЕКИСТОН РЕСПУБЛИКАСИ ВАЗИРЛАР МАҲКАМАСИ ТЎҒРИСИДА»ГИ ЎЗБЕКИСТОН РЕСПУБЛИКАСИ ҚОНУНИНИНГ 6-МОДДАСИГА ЎЗГАРТИШЛАР КИРИТИШ ҲАҚИДА\n1-модда. Ўзбекистон Республикасининг 1993 йил 6 майда қабул қилинган «Ўзбекистон Республикаси Вазирлар Маҳкамаси тўғрисида»ги 818-XII-сонли Қонуни (Ўзбекистон Республикасининг 2003 йил 29 августда қабул қилинган 524-II-сонли Қонуни таҳририда) (Ўзбекистон Республикаси Олий Мажлисининг Ахборотномаси, 2003 йил, № 9-10, 138-модда; Ўзбекистон Республикаси Олий Мажлиси палаталарининг Ахборотномаси, 2007 йил, № 4, 163-модда; 2008 йил, № 12, 637-модда) 6-моддасига қуйидаги ўзгартишлар киритилсин:\nтўртинчи ва бешинчи қисмлар қуйидаги мазмундаги тўртинчи, бешинчи ва олтинчи қисмлар билан алмаштирилсин:\n«Вазирларнинг ва давлат қўмиталари раисларининг ўринбосарлари Ўзбекистон Республикаси Президенти томонидан лавозимга тайинланади ва лавозимидан озод этилади. Давлат бошқаруви бошқа органларининг раҳбарлари ва уларнинг ўринбосарлари, агар қонун ҳужжатларида бошқача қоида назарда тутилмаган бўлса, Ўзбекистон Республикаси Президенти томонидан лавозимга тайинланади ва лавозимидан озод этилади.\nДавлат бошқаруви органлари ҳайъатларининг аъзолари, шунингдек Ўзбекистон Республикаси Ҳукумати томонидан ташкил этиладиган хўжалик бошқаруви органлари бошқарувларининг аъзолари Вазирлар Маҳкамаси томонидан тасдиқланади»;\nолтинчи қисм еттинчи қисм деб ҳисоблансин.\nУшбу Қонун «Халқ сўзи» газетасининг 2009 йил 17 декабрдаги 243 (4906)-сонида эълон қилинган.\n(Ўзбекистон Республикаси қонун ҳужжатлари тўплами, 2009 й., 50-51-сон, 532-модда)


Амударёда 2018 йилда салкам 90 млрд. сўмлик инвестициялар жалб қилиниб, 136 та лойиҳа амалга оширилади - AmuNews.uz - энг сўнгги янгиликлар\nАмударё туманини 2018 йилда ижтимоий-иқтисодий ривожлантириш мақсадида қиймати 89 млрд. 203 млн.сўмлик (шундан: ўз маблағи 36 млрд. 170 млн.сўм ва банк кредити 47 млрд. 432 млн.сўм ҳамда Хорижий инвестиция ҳисобидан 700,0 минг.АҚШ долл) инвестицияларни жалб қилиш ҳисобидан 136 та лойиҳаларни амалга ошириш ва 571 та янги иш ўринларини яратиш белгиланган.\nЖумладан, саноат соҳасида 63 млрд. 615 млн.сўмлик, шундан ўз маблағлари ҳисобидан 21 млрд. 100,0 млн.сўмлик ва тижорат банк кредит маблағлари ҳисобидан 36 млрд. 915 млн.сўм маблағларни молиялаштириш ҳисобига 13 та лойиҳаларни амалга ошириш кўзда тутилган. Ушбу лойиҳаларда жами 247 та янги иш ўринлари яратилиши белгиланган.\nХизмат кўрсатиш ва сервис соҳасида 14 млрд. 758 млн.сўмлик, шундан ўз маблағлари ҳисобидан 11 млрд. 495 млн. сўмлик ва тижорат банк кредит маблағлари ҳисобидан 3 млрд. 262 млн.сўм маблағларни молиялаштириш ҳисобига 58 та лойиҳани амалга ошириш кўзда тутилган бўлиб, ушбу лойиҳаларда жами 152 та янги иш ўринлари яратилиши белгиланган.\nҚишлоқ хўжалиги соҳасида 10 млрд. 830 млн.сўмлик, шундан ўз маблағлари ҳисобидан 3 млрд. 575 млн.сўмлик ва тижорат банк кредит маблағлари ҳисобидан 7 млрд. 255 млн.сўмлик маблағларни молиялаштириш эвазига 65 та лойиҳани амалга ошириш кўзда тутилган бўлиб, ушбу лойиҳаларда жами 172 та янги иш ўринлари яратилиши белгиланган.\nТуманни ижтимоий – иқтисодий ривожлантириш бўйича ишлаб чиқилган 136 та лойиҳалар ичидан алоҳида назоратга 27 та йирик лойиҳалар саноат, қишлоқ хўжалиги ва хизмат кўрсатиш соҳаларида олиниб, лойиҳаларнинг умумий қиймати 50 млрд. 866 млн.сўм маблағи миқдорида инвестициялар киритиш режалаштирилган. Йирик лойиҳаларни амалга ошириш ҳисобига 235 та янги иш ўринлари яратиш белгиланган.


«Жалолиддин Румий» (Тарихий-биографик роман)\nАзиз китобхон! Яхши китоб мутолааси — кўнгил байрами. Яхши китобни қўлга олдингиз, байрамингиз муборак бўлсин!\nБу китоб башарият шоири деб донг таратган ҳазрати Мавлоно ҳақида, унинг дунёнинг китоби деб ном қозонган буюк асари «Маснавий маънавий»нинг яратилиш тарихи хусусида.\n2007 йил ЮНЕСКО қарори билан жаҳон бўйлаб Жалолиддин Румий йили деб аталди ва дунё мамлакатларида Мавлоно таваллудининг муборак саккиз юз йиллиги байрам қилинди. Бирлашган Миллатлар Ташкилотининг махсус мажлиси ана шу санага бағишланди. Ҳали дунё аҳли бирор олиму алломага бу қадар иззату эҳтиром кўрсатмаган.\nБошдан-охир бир қўшиқдек жарангловчи бу роман сизни ана шу улуғ сиймонинг мунаввар дунёсига бошлаб киради ва сиз унинг умрбод мафтуни бўлиб қоласиз.\nМуаллиф: Радий Фиш\nРусчадан таржимон: Ўзбекистон халк шоири Жамол Камол\nКўрилган сони: 601\nЖалолиддин Румий, Jaloliddin Rumiy, masnaviy, manaviy, маснавий, манавий


«Зарафшон»нинг бугунги (2020 йил 12 март №33) сонида ўқинг - zarnews.uz\n«Зарафшон»нинг бугунги (2020 йил 12 март №33) сонида ўқинг\nЖорий йилги чақирув мавсумида муддатли ҳарбий хизматга қабул қилинган йигитларнинг дастлабки гуруҳи хизматга кузатилди. Хўш, жорий йилда муддатли ҳарбий хизматга чақирилувчиларни саралаш олдингиларидан нимаси билан фарқ қилади? Бу йилдан ёшларни ҳарбий хизматга чақиришнинг қандай тизими амалиётга жорий этилмоқда? Илгари чақирилувчиларни муддатли ҳарбий хизматга чақириш тўғрисидаги қарор туман мудофаа ишлари бўлими бошлиғи томонидан қабул қилинарди. Энди-чи? Нега чақирилувчиларни якуний тиббий кўрикдан ўтказиш масъулияти эндиликда ҳарбий госпиталлар шифокорлари зиммасига юклатилди?\nСамарқанд шаҳридаги кўп қаватли уйларда истиқомат қилувчи аҳолининг лифтларни ишламаётгани ёки тез-тез бузилиб туришидан норози бўлмоқда. Бунга сабаб нима? Нега лифт ишламай қолса, дарров аҳоли пул йиғишни бошлайди? Ахир ширкат ёки уларни таъмирлашга жавобгар бўлган таъмирловчи корхона бор-ку. Қолаверса, ширкатнинг ўзида лифт устаси ва сантехник бор. Нега улар ўз вақтида таъмирламайди?\n«Ал Бухорий» уй-жой мулкдорлари ширкатига қарашли 53-кўп қаватли уйнинг бир йўла бешта лифтининг юк кўтариш қурилмалари ўғирлаб кетилган, шу сабабли юқори қаватларда яшовчи аҳоли сарсон бўлмоқда. Бу қандай ҳал этилади?\nКейинги йилларда жамиятда ўқитувчининг нуфузи ортди, уларга кенг имкониятлар яратилди. Айнан шундай саъй-ҳаракат сабаб ўқитувчилар кўча тозалаш, пахта далаларида сарсон-саргардон юришдан халос бўлди. Меҳнат қонунчилигига қатъий амал қилиш ҳам аввалгидан ўзгарди ва мажбурий меҳнатнинг олди олинмоқда. Бироқ яқин бир-бир ярим йил ичида ижтимоий тармоқларда “Ўқитувчи мажбурий меҳнатга жалб қилинди” мавзусидаги маълумотлар кўпайиб кетди.\nУшбу ҳолатларни суриштирсак аксарияти ўқитувчиларнинг мактаб ва унинг ҳовлисида олиб борилган ободонлаштириш ишларида қатнашганлиги билан боғлиқ экан. Хўш, мактабни ким обод қилади: фаррош, қоровул ва хўжалик ишлари бўйича директор ўринбосаригина холосми? Инсон ўзи ишлаб, бола-чақасининг ризқини топаётган масканнинг тоза-озодалиги, ободлигига қандай бефарқ қараши мумкин? Зиё масканини шу ердаги устозлар ҳамжиҳат бўлиб боғу роғга айлантирмаса, уни четдан келиб биров қилиб берадими?


Исроилда 14 ёшдан кичик ўсмирларни ҳам жиноий жавобгарликка тортишга рухсат берилди\n12:46 / 04.08.2016\nИсроил парламенти, қотиллик содир этган 14 ёшдан кичик болаларни жиноий жавобгарликка тортишга рухсат берувчи қонун лойиҳасини қабул қилди. Бундан ташқари, мамлакат судлари қотилликка уринган ва бошқа оғир жиноятларни содир этган болаларга ҳукм ўқиши мумкин, деб хабар қилмоқда Кнессет (Исроил парламенти) матбуот хизмати.\nУшбу ташаббус, фаластинлик болаларнинг кўпсонли ҳужумларига жавобан қабул қилинган. Ўтган йилнинг кузидан бери фаластинликлар хуружидан 40 нафарга яқин исроиллик ҳалок бўлган, юзлаб кишилар яраланган. Ҳужум қилганлар орасида балоғатга етмаган болалар ҳам борлиги кўп бора қайд этилган.\n"Қонун зарурият туфайли қабул қилинди. Биз террор тўлқини билан қарама-қаршидамиз. Ва жамоатчилик ўзини ҳимоя қилишга ҳақли. Эндиликда ким юрагига пичоқ санчилганидан ўлдирилса, қотил 12 ёки 15 ёшми фарқи йўқ... жиноий жазога тортилади. Эҳтимол бу қонун, ўша болалардан жонли қурол сифатида фойдаланиш амалиётига барҳам берар", — деган қонун лойиҳаси муаллифи, ҳукмрон "Ликуд" партияси аъзоси Анат Берко.\nЯнги қонунга кўра, ҳакамлар 14 ёшга тўлмаган жиноятчиларга ҳам ҳукм ўқийверади, айбланувчилар эса 14 ёшдан сўнг, жазони ўтай бошлайди. Бунгача, улар махсус интернатларда сақланади. Қамоқхонага ўтказишдан аввал, яна бир суд мажлиси ўтказилади. Унда, белгиланган жазо чораси бекор қилиниши, қисқартирилиши ёки ортга сурилиши мумкин.\nИсроил болалар жиноий жавобгарлик


Нега «Тозалаш-Антитеррор» тадбирида кўпроқ фоҳишалар ва пропискасизлар ушланади?\nНега «Тозалаш-Антитеррор» тадбирида кўпроқ фоҳишалар ва...\n24.12.2017 15:50 0 1929\nИчки ишлар тизимининг очиқлашуви ортидан оммавий ахборот воситаларида уларнинг фаолиятига оид кўплаб маълумотлар ёритилмоқда. Айниқса, ҳар ҳафта уюштирилаётган брифинглар айни муддао бўлди.\nБир савол туғилади — деярли ҳар ой уюштирилаётган тадбирлар нега «Тозалаш-Aнтитеррор» тадбири деб номланади?\nЎша тадбирлар натижаларига кўра эълон қилинган расмий маълумотларга бир эътибор берайлик: «Яшнобод туманида «Тозалаш-Антитеррор» тадбири ўтказилди. Тадбир давомида 1976 йилда туғилган М.Абдураҳмоннинг уйи текширилди ва унинг уйида оғирлиги 5,96 грамм бўлган «марихуана» гиёҳвандлик воситаси борлиги аниқланди...», Тошкент шаҳар ИИББ ходимлари томонидан «Тозалаш-Антитеррор» тадбири ўтказилиб, унда Мирзо Улуғбек тумани, .... 28-хонадон текширилди.\nТадбир давомида фуқаро Т. Игор ўзига тегишли бўлган хонадонни фуқаролар ...ларга фоҳишалик билан шуғулланишлари учун ижарага бергани ҳамда бунинг эвазига улардан 250.000 сўм миқдоридаги пулларни олгани аниқланди» ёки «Тозалаш-Антитеррор» тадбири давомида «жами 363 нафар республикамизнинг турли вилоятларидан келиб, муайян иш жойига эга бўлмаган, вақтинчалик рўйхатдан ўтмасдан ҳамда хонадон эгаси билан ижара шартномаси расмийлаштирмай яшаб келаётган шахслар аниқланиб, туман ИИБ томонидан текширилгани тўғрисида маълум қилинди».\nАлбатта, терроризм жиддий муаммо. Бу нафақат биз, балки бутун дунё ҳамжамияти курашиши шарт бўлган бало. Аммо наҳотки Ватанимиз шу даражада бундай ном остида мунтазам тадбир ўтказилиши шарт ҳудуд бўлса? Натижаларга кўра бу тадбирлар нима учун «Тозалаш-Антинаркотик», «Тозалаш-Антифоҳиша» ёки «Тозалаш-Антипрописка» деб номланмайди?\nҲолбуки, уларда асосан шу тоифа қонунбузарликлар аниқланмоқда-ку. Қолаверса, айнан террорчилар билан кураш бу даражада очиқчасига эълон қилиб олиб борилмайди, яна айнан ички ишлар ходимлари кўчаларда юриб, террорчига қарши бевосита курашмайдилар, зимдан иш олиб борувчи экстремизмга қарши курашувчилар эса мутлақо бошқа ташкилот (улар одатда брифинглар уюштиришмайди).\nАлбатта, муҳими натижа. Ички ишлар ходимларининг мунтазам меҳнати ўлароқ фарзандларимиз кўчаларда хотиржам юришади, уйимизда тинч ухлаймиз. Бироқ мунтазам таҳдид кайфиятини алмаштириш вақти келмадими?\nЖамият 26/09, 15:50\nШавкат Мирзиёев «Ватанпарварлар» боғига борди (фото)\n#Хитой - 344\n#Шавкат Мирзиёев - 980\n#Трамп - 387


Сэм Браунбек Ўзбекистонга: «Эътиборни радикаллашган гуруҳга қаратинг, ҳамманинг эркинлигини бўғманг» | Azon.uz - Ахборот-таҳлилий портал\n09:00 12.10.2018 6770\nАҚШнинг диний эркинлик бўйича махсус элчиси Сэм Браунбек “Америка овози” радиосига берган интервьюсида Ўзбекистонда Ўзбекистонда диний эркинлик, бу борада ҳукумат амалга ошириши лозим бўлган чораларга эътибор қаратди.\n“Ҳаммага бир чеклов қўяман, десангиз адашасиз. Бу аксил натижа беради. Сиз эътиборни радикаллашган ёки радикаллашаётган гуруҳга қаратинг, ҳамманинг эркинлигини бўғманг. Ўзбекистон иқтисодиётининг кучайишини истайди. Ёшларингиз сизга керак, улар ҳеч қаерга кетмай ватанда ишлай олиши, келажагини шу ерда кўра олиши лозим. Шундоқ ҳам қанчаси кетиб бўлган. Ҳукуматга шу керакми?” — деди Сэм Браунбек.\nУнинг таъкидлашича, жамият эркинлашса, одамлар шу ерда яшагиси келади. Қаттиқроқ ҳаракат қилади, тизимга ишонади. Масалан, бизнинг иқтисодиётимиз жадал ва тинимсиз ўсишда. Чунки эркинлик бор, эркинлик фойда келтиради. “Тизимга ёшлар кириб келавериши керак. Янги авлод вазиятни қўлга олганида, эркинлик асосий омил бўлиши кўрганмиз, масалан Грузияда. Ёшлардан умид катта”, — деди у.\n“Одамлар озодликка чиқди, ибодатхона ва масжидлар фаолиятида силжишларни кузатаяпмиз. Лекин олдинда иш кўп. Биз қаттиқроқ ҳаракат қилинг, деяпмиз. Кўпроқ ўзгариш кўришни хоҳлаймиз. Нафақат Ўзбекистон, бутун Марказий Осиёда шу муаммони кўрасиз. Эътиқодга нисбатан қаттиққўллик. Назорат, назорат ва назорат. Бу сизни ўстирмайди. Орқага тортади”, — дея давом эттирди АҚШнинг диний эркинлик бўйича махсус элчиси.\n“Ёмон одамлар ҳар ерда бор. Лекин уларнинг хатти-ҳаракатлари сабаб бутун жамиятни жазолай олмайсиз. Бу — адолатсизлик. Ошкоралик, эркинлик инсонларни узоқ муддатда тўғри йўлга етаклайди. Бунга қайта-қайта гувоҳ бўлганмиз”, — дея таъкидлади Сэм Браунбек.\n12:34 22.08.2019 606\n12:42 21.08.2019 1590\n09:36 21.08.2019 796\n11:02 20.08.2019 827


Ўзбекистон-2017: бир йил ичида қандай ўзгаришлар рўй берди? | Ўзбекистон Республикаси Президенти ҳузуридаги Стратегик ва минтақалараро тадқиқотлар институти\nЎзбекистон-2017: бир йил ичида қандай ўзгаришлар рўй берди?\nЎзбекистонда янги раҳбар бошқаруви остида бир йил ўтди. Ушбу давр мобайнида мамлакатда массив иқтисодий ислоҳотлар ва динамик ўзгаришлар рўй берди. Ўзбекистон ўзига халқаро сиёсий ва бизнес доиралар, шу жумладан Forbes, The Wall Street Journal, Bloomberg каби етакчи чет эл оммавий ахборот воситалар эътиборини қарата бошлади. Эндиликда Ўзбекистонда ўтказилаётган ислоҳотлар жараёни ва натижалари халқаро медиа платформалар диққат марказида бўлмоқда ва Тошкент Марказий Осиёда асосий янгилик ва хабарлар берувчи шаҳарга айланди.\nШу билан бирга Ўзбек жамиятининг мамлкатда бўлаётган ўзгаришларга бўлган муносабати анча ўзгарди, халқнинг ислоҳотларга қўшиши мумкин бўлган ҳиссаси ҳар доимгидан кўра аҳамиятли. Бундан ташқари бутун мамлакатни қамраб олаётган сиёсат ва жамиятда рўй бераётган жараёнларни телевидениедаги ҳар кунги ижтимоий муҳокамалари ғоялар генератори бўлиб давлатнинг ривожига ўз ҳиссасини қўшмоқда.\nШ.Мирзиёевнинг кенг кўламли ислоҳотлари иқтисодий соҳада ҳам бошланди. Мамлакат Сенати раиснинг биринчи ўринбосари Содиқ Сафоевга кўра, юқори иқтисодий ўсиш ва Ўзбек иқтисодининг ўсиб бораётган рақобатбардошлигини таъминлаш миллий раҳбарият учун биринчи даражали масалага айланди. Президентликнинг биринчи кунларидан бошлаб Шавкат Мирзиёев давлатнинг инвестицион иқлимини ривожлантириш ва миллий иқтисоднинг чет эл инвесторлари учун янада кўркамлигини таъминлаш йўлида сиёсат олиб борди. Ўзбек ҳукуматининг молия, савдо, солиқ ва инвестиция соҳаларида олиб бораётган сиёсат орқали бошлаб юборган иқтисодий либерализацияси Жахон банки, Халқаро Валюта Фонди, ЕТТБ, ОТБ каби халқаро молиявий институтлар томонидан маъқулланди. Сентябр ойидаги миллий валютанинг тўлиқ конвертацияси шу соҳада қўйилган муҳим қадамлардан бири бўлди. Иқтисодий либерализация ва жамият модернизацияси Ўзбекистоннинг янги реаллигига айланди. Ушбу ислоҳотларни халқаро экспертлар “Тошкент бутун эътиборини ўзига қаратган изоляцион ҳолатга тушиб қолган эди, эндиликда эса у қўшнилар ва дунё учун очилмоқда”, дея бахолашмоқда.\nБугунги кунда Ўзбек ҳукумати асосий иқтисодий ва ижтимоий ислоҳотларни татбиқ этиш йўлида чет эл консалтинг компаниялари, инвестицион банклар ва бошқа халқаро молиявий институтлар билан ишламоқда. Мамлакат Президенти ташаббуси билан 2017-2021 йилларда Ўзбекистон Республикасини ривожлантириш бўйича Ҳаракатлар стратегияси барча ислоҳотларни тартибга соладиган ва йўл харитаси сифатида хизмат қиладиган хужжат ҳисобланади.\nСтратегия мамлакат ривожи учун муҳим ҳисобланган бешта йўналишни аниқлаб беради: давлат ва жамият қурилиши тизимини такомиллаштириш; қонун устуворлигини таъминлаш ва суд-ҳуқуқ тизимини янада ислоҳ қилиш; иқтисодиётни ривожлантириш ва либераллаштириш; ижтимоий соҳани ривожлантириш; хавфсизлик, миллатлараро тотувлик ва диний бағрикенгликни таъминлаш ҳамда чуқур ўйланган, ўзаро манфаатли ва амалий ташқи сиёсат олиб бориш. Стратегияда алоҳида эътибор давлат суверенитети ва эркинлигини кучайтиришга, унинг халқаро муносабатларнинг тенг ҳукуқли аъзоси сифатида ўсиб бораётган ўрни, ривожланган демократик мамлакатлар қаторига кириб бориши, атрофида хавфзлик, барқарорлик ва аҳил қўшничилик муҳитини шакллантириш, мамлакатни халқаро нуфузини мустаҳкамлашга қаратилган.\nШу муносабат билан, БМТнинг Ўзбекистондаги доимий координатори Ҳелена Фрасер стратегия ва унинг асосида қўшни мамлакатлар билан алоқаларни мустаҳкамлаш бўйича амалга оширилаётган янги ташқи сиёсат ёндашуви нафақат Ўзбекистон, балки бутун Марказий Осиёнинг келажакдаги фаровонлиги ва барқарор ривожланишининг кафолати эканини таъкидлади. Бундан ташқари, халқаро экспертларнинг фикрича, Ҳаракатлар стратегиясини қабул қилиш ва амалга ошириш суверен Ўзбекистонни ривожлантиришда янги устун эканлигини англатади.\nСтратегиянинг мазмун ва моҳиятига таяниб, унинг асосий хусусиятларини ҳисобга олишимиз керак. Биринчидан, Стратегияни қабул қилиш бугунги Ўзбек жамиятида жиддий муаммолар мавжудлигини тан олиш эканини англатади. Бундай ҳолатда, ушбу муаммоларни ечиш ҳам уларнинг тўғридан-тўғри тан олинишидан бошланади. Ўзбекистоннинг янги раҳбарияти Ҳаракатлар Стратегияси доирасида кенг кўламли ва тарихий ислоҳотларни йўлга қўйиш орқали муҳим қадамни қўйди.\nИккинчидан, биринчи марта бундай кенг кўламли дастур Ҳукумат ва халқ ўртасида тўғридан-тўғри мулоқот орқали қабул қилинди. Аввал уни қабул қилиш стратегиясининг лойиҳаси оммавий ахборот воситаларида ва Интернетда эълон қилинди ва ҳар бир фуқаро ўз фикрини билдириш, қарашлари билан бўлишиш ва унга ўзгаришлар киритишга имкон яратди. Шу нуқтаи назардан қараганда ўзбек халқи, жумладан, экспертлар ҳамжамияти вакиллари, хусусий сектор, тадбиркорлар, нодавлат ташкилотлар, ҳатто ҳорижий экспертлар ҳам стратегиянинг ҳаммуаллифлари бўлишди. Шу орқали халқ қарор қабул қилиш жараёнида иштирок этиш учун ҳақиқий имкониятни қўлга киритди ва бу умуммиллий муҳокама мавзусига айланди.\nУчинчидан, Стратегия нафақат ҳужжат, балки ҳақиқий ҳаракатлар ва аниқ чоралар учун йўл харитасидир. Бу баландпарвоз гаплар ёки ПР кампаниясининг популист декларацияси эмас. Шу боис бугун биз Ўзбекистонда ижобий ва динамик ўзгаришларни кузатмоқдамиз. Ўзбекистон вилоятларига кўплаб ташрифлар аҳолига Президент билан мулоқотга киришиш имконини бермоқда. Ҳукумат ва минтақавий даражада тез-тез ўзгаришлар, шунингдек, ислоҳотларга мойил бўлган ёш вазирларни тайинлаш Ўзбекистон раҳбариятининг модернизация қилишга қаратилган жиддий эътиборини тасдиқлайди.\nТўртинчидан, Ўзбекистон Марказий Осиё бўйича демографик кўрсаткичлари энг йирик бўлган давлат ҳисобланади. Минтақанинг деярли ярим аҳолиси Ўзбекистон фуқароси ҳисобланади. Мустақилликдан буён Ўзбекистон аҳолиси 50 фоизга (20 миллиондан 32,5 миллионгача) ошди. Бир сўз билан айтганда, минтақадаги ҳар иккинчи одам Ўзбекистон Республикаси фуқароси ҳисобланади. Шундай қилиб, Марказий Осиё аҳолисининг ярми ривожланишнинг янги босқичига ўтди.\nШу муносабат билан, Стратегияни амалга ошириш нафақат Ўзбекистонга, балки бутун Марказий Осиё минтақасига ижобий таъсир кўрсатиши мумкин. Ўзбекистон минтақанинг барча давлатлари, жумладан, Афғонистон билан чегарадош. Ўзбекистоннинг фаол минтақавий сиёсати ва бутун дунёга очиқлиги Марказий Осиёда янги сиёсий воқеа бўлди.\nБМТ Бош Ассамблеясининг 2017 йил сентабридаги мурожаатида Ш.Мирзиёев Ўзбекистон замонавий ташқи сиёсатининг асосий йўналишларини таърифлаб, Марказий Осиё минтақаси асосий устувор йўналиш эканлигини та’кидлади ва буни "онгли равишдаги танлов" деб атади. У "тинч ва иқтисодий жиҳатдан гуллаб-яшнаётган Марказий Осиё бизнинг энг муҳим мақсадимиз ва асосий вазифамиз", деб таъкидлади. Бундан ташқари, Президент Марказий Осиё давлатлари раҳбарларининг саммитини ташкиллаштириш ташаббуси билан давлатлараро алоқаларни кучайтиришга алоҳида урғу берди. У таъкидлаганидек, "президентлар мунтазам маслаҳатлашув учрашувларини ўтказиш" қўшнилар билан яқинлашиш тенденциясини мустаҳкамлашга ёрдам беради.\nЮқорида келтирилган фикрларни тасдиқлаб, президентликнинг дастлабки кунларидан Ш.Мирзиёев қўшнилар билан ўзаро манфаатли муносабатларни ривожлантиришга, Марказий Осиё давлатларининг барча раҳбарлари билан ишончли алоқаларни ўрнатишга қаратилган қатъий ва аниқ қадамлар қўйди.\n2017 йилнинг декабрида ўтказилган Парламент мажлисидаги тарихий нутқида Шавкат Мирзиёев ташқи сиёсат соҳасида ўтган давр мобайнида Ўзбекистон хорижий давлатлар билан, биринчи навбатда, қўшни давлатлар билан дўстона ва ўзаро манфаатли алоқаларни ривожлантиришда салмоқли натижаларга эришганини таъкидлади.\nБундан ташқари, Тошкент "Ўзбекистон ташқи сиёсатининг асосий устувор йўналиши - Марказий Осиё" тамойилини амалга оширишга киришди. Натижада минтақада мутлақо янги сиёсий муҳит яратилди, ўзаро ишонч ва яхши қўшничилик асосида алоқалар мустаҳкамланди.\nТуркманистон ва Қирғизистон билан Стратегик ҳамкорликка асосланган алоқалар тузилди. Қозоғистон билан стратегик ҳамкорликни янада чуқурлаштириш учун бир қатор муҳим ҳужжатлар қабул қилинди, 2 миллиард долларга тенг бўлган иқтисодий битимлар имзоланди. Тожикистон билан ҳамкорлик мустаҳкамланмоқда. Тошкент ва Душанбе ўртасида ҳаво алоқалари қайта йўлга қўйилди. Шу маънода Қирғизистон билан Давлат Чегараси тўғрисидаги Шартномани имзолаш Марказий Осиёда хавфсизлик ва барқарорликни таъминлаш йўналишидаги жиддий қадам бўлди.\nЖуда қисқа вақт ичида Ўзбекистон ва Қирғизистон ўртасидаги товар айирбошлаш ҳажми 70 фоизга, Тожикистон билан 85 фоизга, Қозоғистон билан эса 30 фоизга ошди. Қўшни Афғонистон билан муҳим ва ўзаро манфаатли битимлар имзоланди, янги иқтисодий ва ижтимоий лойиҳалар бўйича амалий ишлар бошланган.\nМарказий Осиё бўйича таҳлилчи Кетрин Пуц, "Тҳе Дипломат" газетасида ёзилишича, икки томонлама алоқаларни тиклаш жумбоқнинг фақат бир қисмидир, иккинчиси - Тошкентнинг кўп томонлама ҳамкорга айлана олиши. Ўзбекистоннинг минтақа билан киришишга қаратилмаган ва ташқи кучларга нисбатан мувозанатли ташқи сиёсати Марказий Осиёда геосиёсий мувозанатни, геосиёсий плюрализмни сақлаб қолишнинг ҳал қилувчи омили ҳисобланади. Тадбирнинг очилиш маросимида Ўзбекистон Президенти Ўзбекистон ҳеч қандай ҳарбий блокнинг таркибига кирмаслигини, чет элдаги ҳарбий базаларнинг мамлакат ичида жойлаштирилишига йўл қўймаслигини, чет элдаги ҳарбий операцияларда қатнашмаслигини тасдиқлади.\n2017 йилда Президентимизнинг 21 та олий даражадаги ташрифлари бўлиб ўтди. Президент 60 дан ортиқ давлат ва халқаро ташкилотлар раҳбарлари ва вакиллари билан учрашди. Натижада 400 дан зиёд битимлар тузилди ва умумий ҳажми 60 миллиард АҚШ долларига тенг савдо-сотиқ шартномалари имзоланди. Қабул қилинган ҳужжатларни ўз вақтида татбиқ этиш учун хорижий шерикларимиз билан биргаликда амалга оширилаётган 40 та "йўл хариталари" ишлаб чиқилди.\nЎзбекистон Президенти сўнгги 12 ой мобайнида республиканинг стратегик ҳамкорлари, жумладан, Россия, Хитой, АҚШ, Жанубий Корея, Саудия Арабистони, Туркия ва бошқа давлатларга расмий ташриф буюрди. Фақатгина бу йилда ҳукуматлараро комиссияларнинг савдо-иқтисодий, сармоявий ва технологик ҳамкорлиги доирасида 12 та учрашуви бўлиб ўтди, Ўзбекистоннинг иқтисодий делегацияларининг хорижий мамлакатларга ташрифи 130 тага етди, республикага хорижий ишбилармон делегациялар 267 маротаба ташриф буюрди.\nЎзбекистон БМТ, ИҲТ, ШҲТ, МДҲ каби халқаро тузилмалар билан янги даражадаги ҳамкорликни ривожлантира бошлади. Европа тикланиш ва тараққиёт банки билан ҳамкорлик қайта тикланди ва Европа инвестиция банки билан ҳамкорлик ўрнатилди. Жахон Банки, Халқаро Валюта Жамғармаси, Осиё Тараққиёт Банки, Ислом Тараққиёт Банки каби халқаро молия институтлари билан ўзаро ҳамкорлик динамик хусусият касб этмоқда. Мамлакатдаги бу каби ижобий ўзгаришлар халқаро майдонда Ўзбекистоннинг нуфузини оширмоқда.\nХулоса ўрнида эслатиб ўтиш жоизки, Ўзбекистонда амалга оширилаётган бундай кескин ўзгаришлар Тошкент билан унинг минтақавий ва халқаро ҳамкорлари ўртасида ўзаро манфаатли ҳамкорлик учун ишончли пойдевор яратди. Ўзбекистон ҳукумати ўз инновацион ва самарали ички ва ташқи сиёсатини тасдиқлади, бу нафақат Ўзбекистон учун, балки барқарор ва равнақ топган Марказий Осиё учун манфаатдор хорижий шериклар учун муҳим аҳамиятга эга. Ўзбекистон ҳукумати тасдиқлаган инновацион ва самарали ички ва ташқи сиёсат нафақат Ўзбекистон учун, балки ривожланаётган ва барқарор Марказий Осиёга қизиқиш билдирган хорижий ҳамкорлар учун ҳам муҳим аҳамиятга эга.\nБотир Турсунов, Ўзбекистон Республикаси Президенти ҳузуридаги Стратегик ва минтақавий тадқиқотлар институти директори ўринбосари\nРустам Хурамов - Ўзбекистон Республикаси Президенти ҳузуридаги Стратегик ва минтақавий тадқиқотлар институтининг етакчи илмий ходими


Тошкент вилояти Халқ таълими бошқармаси мактабларни президент Мирзиёев ташрифига тайёрлаш учун ўн кунлик “зарбдор кун” эълон қилди.\nБошқарманинг таълим муассасаларига юборган хатида мактаблар раҳбарияти “педагог ходимлар таркибидан учрашув жараёнида сўзга чиқувчиларни тайёрлаш”, таълим муассасаларига райҳон ва гуллар экиш, дарахтларга шакл бериш, ҳожатхонани тозалаш ҳақида ёзилган.\nТошкент вилояти Зангиота туманининг мактабларидан бирида ишлайдиган ўқитувчи мактаб раҳбариятига ҳар бир синфхонани бошқарма айтгандек даражада таъмирлаб, жиҳозлаш учун 120-180 минг доллар кераклигини айтмоқда. "Бундан ташқари буғдой ўримида қатнашиш ва пахта теримига пул тайёрлаб қўйиш ҳам эслатилди. Роса жонга тегиб кетди булар. Ғирт мардикорга айлантириб олишди, биз, ўқитувчиларни”, - дейди ўқитувчи.\nОҳангарон туманидаги 59-умумтаълим мактабининг ўқитувчиларидан бирининг айтишича, моддий базаси хароб бўлган мактабни сал эпақага келтириш учун қўшни мактаблардан жиҳозлар ижарага олинган. "Мактабга ҳеч нарса берилмаган, на жиҳоз, на компьютер, ҳатто кўргазмали қуроллар йўқ. Президент келади дегандан сўнг, тумандаги бошқа мактаблардан ижарага нарса таший бошладик. Кимё хонасига стол-стул, шкаф олиб келдик”, - дейди ўқитувчи.


Бруно Гарсия: «Япониянинг кучсиз томонидан фойдаланишга ҳаракат қиламиз» » Скачать музыку бесплатно новинки музыки 2016-2017\nБруно Гарсия: «Япониянинг кучсиз томонидан фойдаланишга ҳаракат қиламиз»\nКомментариев: 0 Просмотров: 219 Дата: 16-02-2016, 14:14 Футзал бўйича Осиё чемпионатининг чорак финалига йўл олган терма жамоалар бош мураббийлари иштирокида матбуот анжуманининг иккинчи қисмида Эрон, Қирғизистон, Вьетнам ва Япония терма жамоалари иштирок этишди.Бруно Гарсия, Вьетнам терма жамоаси бош мураббийи:— Эртанги ўйинда биз Осиёнинг сўнгги иккита турниридаги чемпионига қарши майдонга тушамиз. Шунинг учун бизга осон бўлмайди. Бизни қизиқарли ўйин кутиб турибди.Япония мусобақанинг энг кучли жамоаларидан бири. Ҳар бир жамоанинг кучли ва кучсиз томонлари бор. Эртанги ўйинда Япониянинг кучсиз томонларидан фойдаланишга ҳаракат қиламиз. Бунинг учун барча кучимизни ишга соламиз. - деб хабар бермоқда Stadion.uz нашри.


«Гўдак» тушунчаси қонунда мустаҳкамланади | NORMA.UZ\n«Гўдак» тушунчаси қонунда мустаҳкамланади\nПойтахтда Олий Мажлис Қонунчилик палатасининг навбатдаги йиғилиши бўлиб ўтди. Қатор қонун лойиҳалари кун тартибига қўйилди.\nДепутатлар ишни “Гўдаклар ва кичик ёшдаги болаларнинг овқатланиши тўғрисида”ги қонун лойиҳасини иккинчи ўқишдан бошладилар. Лойиҳанинг мазмуни ва нормаларидан келиб чиқиб, қонуннинг номи “Она сути билан озиқлантиришни қўллаб-қувватлаш ҳамда гўдаклар ва кичик ёшдаги болалар озиқ-овқат маҳсулотларига доир талаблар тўғрисида” дея қайта номланди.\n2 апрелда биринчи ўқишда қабул қилинган ушбу қонун лойиҳаси устида узоқ ишланди, унда ўз аксини топган нормалар маромига етказилди, депутатлар томонидан билдирилган таклифлар асосида янги тушунчалар киритилди. Айнан «гўдак», «она сутини ўрнини босувчи», «сунъий овқатлантириш», «озуқа маҳсулотлар» тушунчалари киритилди. Бу соҳадаги давлат сиёсатининг асосий йўналишлари, хусусан, она сути билан озиқлантиришни қўллаб-қувватлаш, болаларни сифатли ва хавфсиз озиқ-овқат маҳсулотлари билан таъминлаш, мазкур соҳада давлат бошқаруви белгиланди.\nДавлат муассасалари ва ташкилотлари, аэропортлар, маданий-кўнгилочар муассасалар, авто- ва темир йўл вокзалларида болаларни она сути билан озиқлаштириш учун махсус ажратилган жойларни ташкил қилиш назарда тутилган. Депутатлар қонунни маъқулладилар.\nШундан сўнг депутатлар “Ўзбекистон Республикаси Олий Мажлиси бюджетини шакллатириш ва ижро этишнинг янги механизмларини жорий этилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун лойиҳасини иккинчи ўқишда муҳокама қилдилар. Қонунда Сенат ва Қонунчилик палатаси томонидан ўз фаолиятини таъминлаш бюджетини мустақил шакллантириш тартиби белгиланди. Уларнинг харажатлари сметасини шакллантириш, тасдиқлаш ва унга киритилган пул маблағларидан фойдаланиш тартиби аниқлаштирилди. Парламентнинг тўлиқ молиявий мустақиллиги таъминлашга йўналтирилган нормалар жорий қилинмоқда. Депутатлар қонун лойиҳасини иккинчи ўқишда қабул қилдилар.\nМажлисда “Фуқаролик ҳолати далолатномалари тўғрисида”ги қонуни лойиҳаси ҳам муҳокама қилинди. Лойиҳа ФҲДЁ органлари тизимининг изчиллигини, доимийлик хусусиятини таъминлаш мақсадида ишлаб чиқилган. Ҳужжат ушбу соҳадаги қонун ҳужжатларини унификациялаш, фуқароларнинг фуқаролик ҳолати далолатнома ёзувларини қайд этиш, тузатиш, ўзгартириш, тиклаш ва бекор қилиш соҳасида вужудга келадиган ҳуқуқлари ва қонуний манфаатларини таъминлашга қаратилган. Қонун лойиҳаси масъул қўмитага маромига етказиш учун қайтарилди.\n“Мудофаа тўғрисида”ги Ўзбекистон Республикаси Қонунига ўзгартиш ва қўшимчалар киритиш ҳақида”ги қонун лойиҳаси биринчи ўқишда муҳокама қилинди. Ҳужжат Қуролли Кучларни бошқаришнинг ҳуқуқий асосларини белгилаш, мамлакат мудофаасини таъминлашда давлат органларининг ваколатларини, шунингдек, фуқароларнинг ўзини-ўзи бошқариш органлари, ташкилотлар ва фуқаролар иштирокини аниқлаш мақсадида тайёрланган.\n“Умумий ҳарбий мажбурият ва ҳарбий хизмат тўғрисида”ги Ўзбекистон Республикасининг Қонунига ўзгартиш ва қўшимчалар киритиш ҳақида”ги қонун лойиҳаси Президентнинг 12.12.2018 йилдаги “Ёшларни ватанпарварлик руҳида ва жисмоний тарбиялаш ҳамда чақирилувчиларни ҳарбий-техник мутахассисликлар бўйича тайёрлаш тартибини такомиллаштириш бўйича қўшимча чора-тадбирлар тўғрисида”ги ПҚ-4061-сон қарори ижросини таъминлаш мақсадида ишлаб чиқилган. Бу ҳужжат билан муддатли ҳарбий хизматни оддий аскарлар ва сержантлар таркиби лавозимларида ўтаётган ҳарбий хизматчилар, жумладан, олий маълумотли шахслар учун, ва муддатли ҳарбий хизматни чақирув бўйича офицерлар таркиби лавозимларида ўтаётган офицерлар учун – 12 ой этиб белгиланмоқда.\n“Халқаро узумчилик ва виночилик ташкилотини таъсис этиш тўғрисидаги Битимни ратификация қилиш ҳақида”ги қонун лойиҳаси ҳам атрофлича муҳокама қилинди. Ҳужжат Президентнинг 28.02.2018 йилдаги «Виночилик соҳасини ва алкоголли маҳсулотларни реализация қилишни тубдан такомиллаштириш чора-тадбирлари тўғрисида»ги ПҚ-3573-сон қарори ижросини таъминлашга йўналтирилган. Депутатларнинг фикрича, бу халқаро ташкилотга аъзо бўлиш мамлакатда мазкур соҳани янада ривожлантиришга ижобий таъсир кўрсатади.


Иммунитетиңизди не төменлетеди? » KarInform\nИммунитетиңизди не төменлетеди?\nВитаминлер ямаса витаминлерге бай болған тағамларды тез-тезден жеп жүрсеңиз де, гейде иммунитетиңиз әззилеп кететуғын жағдайлар да болады. Не ушын бундай болады, деп ойлап көрдиңиз бе?\n1.\tУйқыңыз қанбаса: Сиз уйқлап атырғаныңызда иммун системаңыздың бактерия ҳәм вирусларға қарсы гүресетуғын бөлеги иске қосылады. Егер уйқыңыз қанбаса, бул система әззилейди. Иммун системаңыз жақсы жумыс ислеўин қәлесеңиз, күнине 7-8 сааттан кем уйқламаң.\n2.\tОтырып жумыс ислейтуғын болсаңыз: Физикалық ҳәрекеттиң кем болыўы иммунитетти төменлетеди. Әсиресе, күн даўамында отырып жумыс ислейтуғын хызметкерлердиң иммун системасы әззи болады. Спорт пенен шуғылланбайтуғын адамлар спорт пенен шуғылланатуғынларға салыстырғанда 42% узақ аўырады. Күнине бирнеше шынығыў ислеўди әдет етиң.\n3.\tЖалғызлық: Сиз ўақтыңызды узақ ўақытлы жалғызлықта өткерсеңиз, организмиңиздеги норадреналин гормонының муғдары көбейеди. Бундай жағдайда ол иммун системаңызға зыян тийгизеди.\n4.\tШокка түсиў: Егер шокка түсип, оннан шыға алмай жүрсеңиз, сизиң иммун системаңыз сиз бенен бирге әззиленеди. Шокка түскенде адамлардың кеселлик жуқтырып алыўы артады.\n5.\tМайлы тағамлар: Күнделикли аўқатлық затларыңыз арасында майлы тағамлардың болмағаны жақсы. Ол сизиң иммунитетиңизди төменлетип, кеселлик пайда етеди.\n6.\tСпиртли ишимликлер: Спиртли ишимликлерди тез-тезден ишиў ақ қан дәнешелериниң искерлигин төменлетип, вирус ҳәм бактериялар менен гүресиўге кери тәсирин тийгизеди.\n7.\tЖақынларыңыздың әззи иммунитети: Адамлар узақ ўақты бирге жасаса, олардың иммун системасы да бирдей дәрежеде болады. Буны үйде бирге ислейтуғын ислериңиз бенен байланыстырыў мүмкин. Мәселен: аўқатланыў, кийиниў, өзине қараў. Егер жақынларыңыздың иммунитети төмен екенлигин сезсеңиз, күнделикли әдетлериңизди жақсы үйренип шығыўыңыз керек.\n8.\tАнтибиотиклер: Антибиотиклерди тек ғана зәрүр болғанда пайдаланыў керек. Олар сизиң иммун системаңыз ҳәм бактериялар арасындағы байланысты бузады. Сол себепли, антибиотиклер кеселлик пенен оператив түрде гүресиўде жақсы нәтийже береди. Бирақ, антибиотиклер иммун системаны әззилетеди.\nИнглис тилин тез үйрениўдиң 7 сыры\n11 сааттан артық жумыс ислейтуғын адамларда жүрек кеселли ...\nWi-Fi адам денсаўлығына зыянлы ма?\nОразада дурыс аўқатланыўдың 9 алтын қағыйдасы\nӨткен жылы Қарақалпақстанда қайсы кеселликлерден өлимшилик жағдайлары бақланған?\n28-янв, 2021 жыл.\nҚарақалпақстанда ер адамлар көп пе ямаса ҳаял-қызлар ма?\nКонтракт төлеў мүддети және узайтылды\nМойнақта казино қурыла ма?


Ўзбекистонда ёшлар орасида худкушлик кўпайган бир пайтда мамлакат жоме масжидларида жума намозларида имомлар суицид Ислом динида гуноҳ ва ҳаром амал экани ҳақида ваъзлар ўқимоқда.\nПойтахт Тошкент ва айрим вилоятлардаги масжид имомлари ва мутаваллилари жума намозларида бундай даъватлар Ўзбекистон Вазирлар Маҳкамаси Дин ишлар қўмитаси топшириғи билан айтилаётганини айтди.\n– Фақат бизни масжидда эмас, ҳамма масжидларда жонига қасд қилиш масаласида маърузалар бўляпти, бу жума ҳам бўлди, олдимиздаги жума ҳам ўқилади. Диний қўмитадан шундай топшириқ бўлди. Чунки жонга қасд қилиш кўпайган. Энди Ислом динида бу қораланади. Бу имон заифлиги белгисидир. Одамларга буни ҳаром эканини тушунтиринглар, деб бизга топшириқ бўлди, - дейди “Сирож Солиҳ” масжиди мутаваллиси.\nЎзбекистоннинг айрим вилоятларида эса имомлар уйма уй юриб ўзини ўлдириш гуноҳ амал эканини одамларга тушунтирмоқда. "Ўзини ўлдириш Аллоҳ таоло омонат қилган жонни йўқ қилишликдир. Аллоҳ берган омонатга хиёнат қилишга ҳеч кимнинг ҳаққи йўқ деб, одамларга жума намозида, қолган пайтда уйларига бориб тушунтиряпмиз, маҳаллада аҳолини йиғиб бу ёмон амал эканини айтаяпмиз", - дейди исми сир қолиши шарти билан гапирган фарғоналик имом.\nДин ишлар қўмитасининг Исломий диний ташкилотлар ва имом хатиблар билан ишлаш бўлими мулозими масжид имомларига жонга қасд қилишга қарши жума намозларида ваъз ўқиш ҳақида топшириқ берилганини тасдиқлади.\nЎзбекистон Соғлиқни сақлаш вазирлигига кўра, ҳар йили мамлакатда 100 минг кишидан 6 нафари ўзини ўлдиради. Аммо, кузатувчилар худкушлик амаллари расмий рақамларда қайд этилганидан анча кўплигини айтади. Ўзбекистон президенти Шавкат Мирзиёев ҳам ўтган йил ҳукумат мажлисида "ўз жонига қасд қилиш ҳолатлари соат сайин ортиб бораётгани"ни айтганди.


Тарбия – Ислом Нури\n4008 марта кўрилган\nБиринчи: Аллоҳ таоло мушрик бўлмаган барча бандаларини мағфират қилади. Эй Аллоҳнинг бандаси, нафсингиз ва ички дунёйингизни текшириб кўринг! Шояд сиз уммат ичида урчиган ширк амалларидан биронтасига мубтало бўлгандирсиз.\nФаровонлик неъматми ё ниқмат?\nОдамлар учун яшаш қулайликлари қанча кўпайса, улар дунё халқлари билан қанча кўп алоқа қилсалар, уларга ёмонлик эшиклари шунча кўп очилади. Дабдаба ва фаровон ҳаёт инсонни бузади. Чунки инсон дабдабага ва жасадини яйратишга эътибор қаратса, қалбини парвариш қилишни эсдан чиқаради. Унинг энг катта мақсади эртага қуртларга ем бўладиган, сасиб кетадиган жасадни парваришлаш бўлиб қолади. Мана шу айни балодир. Бугунги кунда одамларга зарар берган нарса мана шудир.\n5436 марта кўрилган\nКинданинг подшохи Хорис бин Амрга бу аёлнинг кизи Умму Иёс бинти Авфни турмушга бериб, келинни, куёвнинг уйига олиб кетадиган зифоф кечасида жуда хам кимматли,бебахо сўзлар билан кизига васият килган эди:\nМусулмон кишининг мусулмон биродарларига муносабати қандай бўлиши керак?\nДоктор Алий ибн Умар Бодаҳдаҳ\nАллоҳ таолога ҳамду санолар, Расулуллоҳга, у зотнинг аҳли-оиласи ва саҳобаларига салавоту саломлар бўлсин.\nМусулмон киши ўзининг зиммасида мусулмон биродарларига нисбатан вожиб бўлган бир неча ишларни билиши ва уларни ўзига лозим тутиши керак:\n1) Уларга ёмонлик қилиш ва озор етказишдан тийилиши.\nАллоҳ таоло айтади: «Мўмин ва мўминаларга бирон гуноҳ қилмасликларидан озор берадиган кимсалар ҳам бўҳтон ва очиқ гуноҳни ўз устларига олибдилар» (Аҳзоб, 58).\nРасулуллоҳ соллаллоҳу алайҳи ва саллам мусулмон кишини қуйидагича сифатлаганлар: «Мусулмон мусулмонлар унинг тилидан ва қўлидан саломат бўлган кишидир» (Бухорий (10) ва Муслим (40) ривояти).\n2) Уларга нисбатан яхши\nАлхамдулиллахи роббил аламийн, вассолату вассаламу ала хотамил анбияи вал мурсалин, Мухаммадин ва ала алихи ва асхабихи ва ман табиахум биихсанин ила йавмиддин. Аммо баъд: Ассаламу алайкум ва рохматуллохи ва барокатух!\nУшбу макола хозирги фитналар кўпайган даврда дин думанлари таркатаётган\nбузук фикрлардан бирининг мохиятини очиб берган. Уни ўзбек тилига ўгиришни ўзимнинг диний бурчим деб билдим. Шояд Аллох Таоло уни манфаатли килса… . Менинг тавфиким Аллохнинг Ўзидадир. Унинг Ўзига таваккул килдим,\nУ улуг арш сохибидир. Ва соллаллоху васаллама ала хойри холкихи Мухаммад ва ала алихи ва асхабихи ажмаъин.\nУйланишдаги одоблар ва гуноҳлар\nТайёрлаган: Машъал Магрибий\n(وَمِنْ آيَاتِهِ أَنْ خَلَقَ لَكُمْ مِنْ أَنْفُسِكُمْ أَزْوَاجاً لِتَسْكُنُوا إِلَيْهَا وَجَعَلَ بَيْنَكُمْ مَوَدَّةً وَرَحْمَةً) (الروم:21)\n«У (Аллох) нинг мўъжизаларидан бири – сизлар учун ўзингиздан хотиржам бўлишингиз учун жуфтингизни яратиши ва ўртангизда мухаббат ва рахматни килиб кўйишидир» (Рум: 21)- деб айтган Аллох таъолога хамду санолар, «Севимли ва тугадиган аёлларга уйланинглар!\nШунда мен айтаманки: “Йўк, балки хушхабар… Хушхабар бўлсин сизларга….” “Энди менинг ишим чиройли сабр килмокликдир.\nУшбу воқеани менга шайх, Жалил Содиқ айтиб берган эдилар.\nШайх бир куни мендан сўраб қолдилар: “Дунёдаги энг жажжи даъватчи кимлигини биласанми?”.\n– Мен: “Ҳа, у Исо ибни Марямдирлар, алайҳиссалом”.\n– Шайх: “Йўқ, мен замонамиздагини сўраяпман?”\n– Мен қизиқсиндим: “Хўш, ким экан у?”\n– Шайх: “Ундоқ бўлса, қулоқ сол”, дедилар-да, ҳикояларини бошладилар.\n“Менинг бир қариндошим бор. Аллоҳ дунё эшикларини унга кенг очиб қўйган. Молу-давлат деганлари оқиб келган. Одамлар орасида бойлиги туфайли, жуда обрў-эътибор топган. Ҳамма нарсада омади чопган, магар Аллоҳ билан алоқасидагина омадсиз… У Зотдан умуман узилган. Намоз нималигини билмайди.\nАллоҳга ҳамду санолар, пайғамбаримиз, унинг оиласи, саҳобалари ва уларга яхшилик билан эргашган кишиларга салавот ва саломлар бўлсин.\nИслом уммати, хусусан, унинг ёш авлоди маст қилувчи ичимликларни ичиш ва сигаретларни чекиш каби оғу ва ёмон одатларга мубтало бўлди. Мусулмон ёшларнинг ахлоқини бузишда Бутунжахон яҳудий харакатларининг катта ҳиссаси бор. Чунки, бу ҳаракатлар эътиқодсиз мусулмонларни етиштириш ҳамда мусулмонларнинг иззат ва шарафи қолмаслигини мақсад қилиб оммавий ахборот воситалари, сиёсат ва таълим-тарбия ишларига ҳукмрон бўлдилар… «Улар макр қиладилар. Аллоҳ ҳам макр қилади. Ҳолбуки, Аллоҳ макр қилувчилар(нинг макрига яраша жазо берувчилар)нинг яхшироғидир».


Бир дудуқ дўконга кириб АHMAD чойини оламан деб, ААТКО чойини сотиб олибди.\nКитоб магазинига кирган киши сотувчи аёлдан сўради:\n— «Эркаклар аёлларни эъзозлаши керак» - деган китоб борми?\n— Фантастика бўлими қўшни хонада.\nЯрим кечада учта маст киши темир йўлдан кетишаркан, бири деди:\n— Бу зинапоя жуда баланд эканми-а?\n— Ушлаб чиқишга тутқичлари ҳам паст экан, деди иккинчиси.\nУчинчиси енгил тин олиб:\n— Ҳечқиси йўқ, ана лифт келяпти, - дермиш.\n#Эркаклар #Пиёнисталар #Калтафаҳмлар\nЁзнинг иссиқ, дим кунларининг бирида подшо Афанди билан боққа чиқди. Пашшалар бет-қўлига қўна берганидан безор бўлган подшо сўради:\n— Нега бу пашшалар фақат менга ёпишадилар, сира сизга қўнмайди?\n— Зеҳн қўйиб қарасинлар,— жавоб берди Афанди, — пашшаларнинг ҳаммаси ўз пашшангиз!\nПодшо қаландар либосида йўлда кетаётган эди. Афанди бир дарахтнинг соясида ухлаб ётган экан. Подшо уни уйғотди.\n— Ҳа, нима дейсан?! Нега менинг уйқумни буздинг деб дўқ қила бошлади Афанди.\n— Биродар, сен яхши кишига ўхшайсан, бир нарса сўрамоқчи эдим, шуни айтиб бергин.\n— Хушомаддан Афанди эриб кетиб, ҳовридан тушди:\n— Қани, сўра-чи, нима демоқчисан?\n— Бу мамлакатнинг подшоси золимми, одилми? Ростини айт.\n— Э биродар, нимасини айтасан, у шундай қонхўр, золимки...— деб ёмонлаб кетувди, «қаландар» гапини бўлди:\n— Мени танийсанми?\n— Мен Подшо бўламан.\nАфандининг баданига титроқ турди, лекин сир бой бермади:\n—\tМени танийсанми?\n—\tМен шу шаҳарнинг жинниларидан бўламан. Ҳар ойда уч кун жинни бўламан. Мана бугун жиннилигим бошланган кун.\n35 ёшга кирган бўйдоқ йигитдан сўрашибди:\n— Нега уйланмагансиз?\n— Ўзимга мос идеал қиз излаб юргандим, ниҳоят топдим!\n— Энди уйланасизми?\n— У ҳам идеал йигитни излаётган экан\nБир йигит севган қизига:\n— Агар қўлимда нечта мандарин борлигини топсангиз, иккаласини ҳам сизга бераман, дермиш.\n#Аёллар #Эркаклар #Севишганлар #Калтафаҳмлар


Келинини ўлдирган жоҳил қайнонанинг қилмиши ошкор бўлди - Darakchi\nМУТОЛАА 16.01.2019, 10:26\n— Дадажон, мени олиб кетинг, ўтинаман. Қайнонамнинг афзойи бузуқ. Жуда қўрқиб кетяпман. Бу ҳар кунги жанжал эмас, дадажон, ишонинг менга...\n— Озгина сабрли бўл, қизим. Ҳали ҳаммаси яхши бўлади. Ҳадеб аразлаб келаверсанг, оила бўладими?\n— Ойижон, ким йиғлаяпти? Саодат бувимми? Уларни кимдир хафа қилдими?\n— Танлаб-танлаб учраган келинимизни қара! Бирам ношуд, бирам уқувсиз, бирам имиллаган. Шуни кўрсам, асабим қўзийдиган бўлиб қолди ўзи.\n— Қўйинг, ойи. Қаёқдаги зоти пастларни деб асабингизни бузманг. Ана қўйдек ювош экан. Ҳали йўриғингизга солиб оласиз.\n— Сен уни қўйдек ювошлигига қарама. Билгани ичида у писмиқни!Ялтоқланиб одамни кўнглини олишга уста экан. Бахтиёримни мендан айнитиб олмасайди! Шундоғам уйлангандан бери уканг ўзгариб қолган.\n— Сиз бўш келманг, ойи. Ҳозирдан қўйиб берсангиз, бошингизга чиқади.\n— Тўғри айтасан, қўйиб берадиган ахмоқ йўқ!\n— Келинпошша, чақирганимни эшитмадингизми?Опаларингизга дастурхон тузамаганингиз етмагандай, кузатишга ҳам чиқмадингиз. Бу нимаси? -Сожидахоннинг қошлари чимирилиб, овози янада кескин тус олганди. Наргиза йиғидан қизариб кетган кўзларини кўтарди:\n— Ҳаммасини эшитдим, ойижон. Мен....\n— Гап пойладим денг! Тарбиясиз! Ойинг институтда маъруза ўқигунча,қизларига одоб-ахлоқ, меҳмон кутиш, ҳурмат-иззат ҳақида тушунча берса бўлармиди! Бахтиёржонга дарров ўнтасини қўшиб етказгандурсан!\n— Аччиқ устида уйингни ташлаб келиб нотўғри қилибсан, Наргиза. Бунақа майда-чуйда гаплар турмушда бўлиб туради, эътибор берма. Ҳали янги келинсан, улари сени яхши билишмайди. Яхши амалларинг билан гаплари нотўғрилигини кўрсатишинг керак эди.\n— Мени у ерда ҳеч ким хушламайди. Куёвингизни эса мен билан иши йўқ. Ўша уйда сиқилиб кетяпман.\n— Дадажон, мени олиб кетинг, ўтинаман. Қайнонамнинг афзойи бузуқ. Жуда қўрқиб кетяпман. Бу ҳар кунги жанжал эмас, дадажон, ишонинг.\nҚизининг қўнғироғидан Карим аканинг кўнгли ғаш тортди. Фарзандининг қалтироқ овози қулоғи остида жаранглайверди. «Қуданикига бориб, вазиятни билсаммикин», дея бир хаёл қилди-ю, аммо рафиқаси Саодатхониннг «Ҳадеб уларнинг жанжалига аралашаверманг» деган гапи ёдига тушиб фикридан қайтди.\nТонг саҳарда эса қуданикидан хабар келди: Наргиза ўзини осиб қўйганмиш.\nЭндигина ўғлимни ухлатишга ҳозирланаётган эдим, тўсатдан қўшним Саодат опанинг бақириб йиғлаётгани эшитилди. Ўғлим кўзларини ишқаганча, менга ҳайрон тикилиб қолди:\nКўп қаватли уйларда яшаш баъзан ана шундай ноқулайликлар туғдиради: қўшни хонадондаги шовқин баралла бутун домга тарқалади. Савол бераётган ўғлимни чалғитишга уриндим. Бироз вақтдан сўнг у ширин уйқуга кетди. Саодат опанинг дард тўла ноласи эса элас-элас қулоғимга чалиниб турарди.\nСаодат опа ва Карим ака биздан бир қават юқорида истиқомат қилишади. Бундан атиги олти ой аввал уларнинг оиласига ҳамманинг ҳаваси келар эди. Карим ака катта бир корхонанинг бош ҳисобчиси, Саодат опа эсаинститутда дарс берарди. Оиланинг уч фарзанди ҳам ўқимишли, турмуш қуриб ўзидан тинчиб кетишган. Энг кенжаси Наргиза ҳали талаба эди. Фарзандлари, айниқса иккала қизлари гўзал тарбияси, мулойим феъли ва ширинсуханлиги билан барчанинг кўнглидан жой олганди.\nКенжа қиз – Наргиза истараси иссиқ, хушбичим қолаверса, чаққонгина ҳам эди. Шунданми, эндигина ўқишга кирганига қарамай, совчиларнинг кети узилмасди. Саодат опа нуқул қизининг оғзини пойлар,Наргиза эса номзодларнинг бирортасига ҳам рўйҳушлик бермасди. Эндигина ўқишга киргани учун талабалик гаштини суришни истарди. Саодат опа қизини бир аммаллаб Карим акага ҳам маъқул келган куёвликка номзод йигит билан учрашишга кўндирди.\nЁшларнинг юлдузи юлдузига тўғри келиб, тез орада унаштирув бўлиб ўтди. Саодат опа қизини кам-кўстсиз узатиш учун елиб югурди. Аммо баъзан қудаси Сожидахоннинг совуқ муомаласидан юраги ғашланарди: «Ишқилиб адашмаган бўлайлик-да», дея.\nИкки ой ўтиб тўй бўлиб ўтди. Наргиза қалбида ширин орзу-умидлар, эгнида оппоқ бежирим келин либосида ота уйини тарк этди. Саодат опа ва Карим ака қизларини кўзда ёш билан кузатиб қолишди.\nТўйнинг эртаси куниданоқ Наргиза келинлик вазифаларини бажаришга астойдил киришди. Лекин янги оиласида ҳаммаси ҳам ўзи кутганидек бўлиб чиқмади. Умр йўлдоши Бахтиёр оилада уч қиздан кейин туғилган ягона ўғил фарзанд эди. Ойиси ва опалари уни ер-у кўкка ишонишмас, атрофида гирдикапалак бўлишарди. Шу сабабми,у анчагина эрка, дангаса ва болаларча қайсар эди. Отаси жойлаб қўйган ишига аранг бориб келар, кўпинча телефондан қўли бўшамасди. Наргиза «Мен учрашган хушчақчақ ва меҳрибон йигит шу эдими» дея ҳайрон қоларди. Бора-бора у эрининг феълига кўникди.\nҚайнонаси Сожидахон келинни ёқтирмаслигини яшириб ўтирмасди. Унинг ҳар бир ишидан камчилик топар, ношуд ва эпсизликда айбларди. У Наргизани қайнопаларига ёки Бахтиёрга тинмай ёмонлар, келинчакнинг ўзи ҳам бунга бир неча марта гувоҳ бўлганди.\nҚайнонасининг гаплари беихтиёр икки ҳафталик келинчакнинг қулоғига чалинди. Нафаси бўғзига тиқилиб, кўзларида ёш айланди. Энди ўртанча қайнопаси ҳам гапга аралашди:\nНаргиза ортиқ чидолмади. Қўлидаги бир патнис қанд-қурс, ширинликларни олиб киришга ҳам мажоли етмай,уларни ерга қўйди-ю, йиғлаганча хонаси томон югурди.\nНега ахир?! Уни айби нима? Қўлидан келганча келинлик вазифаларини бажараётган бўлса, ҳатто,дарсларини ҳам четга суриб қўйди. Кунора келиб кетадиган қайнопалари-ю, телефондан ортмайдиган қўрс эрининг кўнглини олиш учун ўзини ўққа-чўққа уради...\nҚайнопалари кетишгач қайнонаси шаҳд билан хонасига кириб келди. Наргиза кўзларини қўлидаги китобдан узмай ўтирарди.\nНаргиза ўзини нима деб оқламасин,қайнонасини тенг келолмади. Ўша куни у илк марта ота уйига аразлаб кетди. Остонада қизини бир аҳволда кўрган Соадат опа шошиб қолди. Наргиза ойисига ҳаммасини айтиб берди. Табиатан вазмин ва мулоҳазали аёл уни тинчлантиришга уринди:\nНаргизанинг йиғлаб-сиқташига қарамай Карим ака уни уйига олиб бориб қўйди. Қудалар совуққина сўрашишди. Дадаси кетгач, қайнонасининг масхаромуз тикилиб турганини кўрган Наргиза сесканиб кетди.\nАна шундай дилҳираликлар билан яна уч ой ўтди. Шу вақт давомида Наргиза яна икки марта аразлаб кетиб қолди. Ҳар сафар ота-онасининг панд-насиҳатлари ва эрининг ўтинчи билан уйига қайтарди. Сожидахон борган сари такаббур бўлиб борар,кунора бўладиган жанжаллар эса янада чуқурлашар эди. Айниқса охиргиси ҳаммасидан ошиб тушди: қайнона келинга қўл кўтарди. Қайнонаси асабийлашганда нима қилаётганини ўзи ҳам билмасди.\nБир куни Наргиза дадасига қўнғироқ қилиб, олиб кетишларини сўради:\nНаргиза дадасининг ҳар доимги гапларини эшитиб, аста гўшакни қўйди. Дардини кимга айтишни билмай қаттиқ тушкунликка тушиб қолди.\nТонг саҳарда Саодат опага хабар келди: Наргиза ўзини осиб қўйибди. Фарзанд доғи ота – онанинг қаддини букиб қўйди.\nЮз берган воқеа юзасидан жиноий иш қўзғатилди. Экспертиза хулосаси ҳаммани ҳайратга солди: Наргиза ўз жонига қасд қилмаган, уни ўлдиришган. Бўйнида қиздирилган дазмолдан қолган куйиш излари, танасида тирналган, лат еган жароҳатлар аниқланди. Маълум бўлишича, ўша куни эркаклар ишда маҳали Сожидахон Наргизага кечки пайт тўйга бориши кераклигини айтиб,кўйлагини дазмоллашни буюрган. Наргиза эътиборсизлик қилиб кўйлакни куйдириб қўйган. Янги қимматбаҳо кўйлаги куйганини кўрган қайнона жаҳл отига миниб, Наргизани ҳақорат қила бошлаган, сабр косаси тўлган Наргиза ҳам жим турмаган. Жанжал шу даражага бориб етганки, Сожидахон важоҳат билан қизиган дазмолни келинига қарата отган. Наргизанинг полга йиқилганидан фойдаланиб, иссиқ дазмол билан унинг бўйнига урган. Кучли зарба натижасида бўйин соҳасидаги қон томирлари ёрилиб кетган ва келинчак шу ондаёқ жон берган. Қўрқиб кетган Сожидахон қизини чақирган. Жиноятни ва бўйнидаги изларни беркитиш мақсадида улар Наргизани осишган ва гўё у ўз жонига қасд қилгандек қилиб кўрсатишган. Кейин ҳеч нима бўлмагандек тўйга кетишган. Уйга ярим тунда кириб келган Бахтиёр рафиқасини жонсиз ҳолда топган.\nТерговда Сожидахон айбини тан олмади. Лекин экпертиза хулосасига кўра, дазмол бир неча маротаба зарб билан қизнинг бўйнига урилган эди. Кўп ўтмай суд бўлди. Сожидахон қонунда белгиланган тартибда озодликдан маҳрум этилди. Жоҳил қайнона жазосини олди, аммо бу билан Наргиза қайтиб келармиди?!\nСудгача Саодат опа ўзини қўлга ола билган экан. Қудасига жазо тайинланган куни у ҳушидан кетди. Шундан бери она шўрликнинг соғлиги тикланмайди. Кечалари дод солиб, қизини чақиради. «Сени асраб қололмаган онангни кечир», дея фарёд қилади. Мана, сал аввал ҳам Саодат опанинг бақириб йиғлагани эшитилди. Шўрлик онаизор, унга қанчалик оғир эканини биз, қўни – қўшнилар яхши тушунамиз. Афсуски, қўлимиздан ҳеч нима келмайди.\nИльмира Файзуллаева ёзиб олди